text:
Mo ni tikoga ena sala ni matabete ena nomuni vakatitobutaka na nomuni saumaki mai ka vaqaqacotaka na nomuni matavuvale. … Levea na veika rerevaki ena nomu rogoca ka muria na ivakatakilakila vakayalo ni “Qaqarauni” sa biuta tu ena noda sala na Kalou kei ira na parofita.
Niu se cauravou, keitou dau draiva vakamatavuvale kosova na Veiulunivanua Vatuvatu kei Amerika me keitou laki sikovi ira na tubui keitou. E tekivu yani na gaunisala ena veivanua bucabuca veikau lalai, ka cabeta yani na veidelana robota tu na veipaini, qai yacova yani na vanua veivuni asipeni kei na vanua veico ena dela ni ulunivanua ka leka ga na mata ni da raica yani.
Ia na gaunisala totoka oqo e sega ni taqomaki vinaka sara. Na iwase levu ni gaunisala e ta wavokita na yasa ni ulunivanua. Me ra taqomaki kina na dauveilakoyaki, era tara na dauta gaunisala na bai ka biuta na ivakatakilakila ka volai kina “Qarauna: Vatu dau Lutu Mai.” Keitou raica e levu sara na vuna e biu tu kina na ivakasala ni qaqarauni oqo. Era kabuwacara tu ena boto ni uciwai maca mai ra na vatu kei na tiki ni devo lelevu. Ena so na gauna, keitou raica na icaca ni motoka ena boto ni ulunivanua, na kedra ivakaraitaki rerevaki na draiva era a sega ni qaqarauni.
Bubului kei na Veiyalayalati ni Matabete
Kemuni na taciqu, o kemuni yadua o ni sa cakava, se o ni na qai cakava ena dua na gauna ga oqo, na bubului kei na veiyalayalati ni Matabete i Melikiseteki.1 Ena veiyalayalati oqori e davo koto kina e dua na ilakolako lagilagi ka tekivu ena noda ciqoma na matabete lailai kei na matabete levu, ka qai toso yani ena kena qaravi vakavinaka na noda ilesilesi, ka qai kaba cake tikoga ki na nona veivakalougatataki cecere duadua na Kalou, me yacova ni da sa ciqoma na “ka kecega sa tu [vei] Tamaqu.”2
Na disaina yalomatua ni gaunisala vakaselesitieli sa biuta tale toka ga na veiivakatakilakila ni qaqarauni me baleta na noda ilakolako. Na bubului kei na veiyalayalati ni matabete oqo e tiko kina na ivakasala titobu oqo: “Ia au sa vakarota mo dou qarauni kemudou.”3
Na cava beka na vuna e vakaroti keda kina na Kalou meda qaqarauni? E kila o Koya ni tiko dina o Setani4 ka vinakata me dreta sobu na yaloda ki na ikeli ni rarawa kei na yaluma tawamudu.5 E kila tale tiko ga na Kalou ni tiko voli e lomadra na matabete na “itovo vakayago”6 “ka rawa ni ra lakosese.”7 O koya oqo, era sa sureti keda kina na parofita meda “luvata tu na tamata makawa”8 ka ni “sai Karisito dou sa vakasulumi kemudou kina”9 ena vakabauta, veivutuni, cakacaka vakalotu ni veivakabulai, kei na bulataki ni kosipeli e veisiga.
Levea na Veika Rerevaki
Ni da cabeta tiko na sala ni matabete, ena rawa ni dretaki sobu na gonetagane kei na tagane yadua kevaka e sega ni qaqarauni. O ni sa bau vakidroataki ka vakararawataki ena nona lutu e dua na cauravou kilaitani, qai suka ga mai ena daukaulotu, iliuliu ni matabete dokai, se lewe ni matavuvale lomani?
Ena italanoa kei Tevita ena Veiyalayalati Makawa sa ivakaraitaki ni kaukauwa vakamatabete a vakararawataki vakalialia. E dina ga ni a vakadrukai Koliaci ena gauna ni gone ka bula savasava ena vica vata na itabagauna,10 na parofita-tui oqo a se rawarawa tu ga na nona yavalati vakayalo. Ena gauna bibi o ya a raica kina mai na nona dela ni vale ni sili tiko na marama totoka o Pacisepa, a sega na dauveitaqomaki e tu voleka me kailavaka, “Qarauna, Tevita, tamata lialia!” Na nona sega ni qarauni koya11 ka muria na veivakauqeti ni Yalotabu 12 a vakavuna na yali ni nona matavuvale tawamudu.13
Kemuni na taciqu, kevaka e rawa me kuitaki tani mai na sala ni bula vakacerecerei o Tevita na qaqa, e rawa vakacava ni da levea na ka vata ga a yaco o ya?
Na bai drua ni saumaki mai vakatitobu kei na isema qaqaco vinaka ni matavuvale ena veivuke meda toka dei kina ena sala cecere vakalomalagi.
Ni kila tu na veika oqo, sa dau sereka mai o Setani na vatu lelevu me voroka na saumaki mai ka basuraka na matavuvale me butukosova na noda sala ni matabete. Eda vakavinavinaka, ni sa biuta tu o Jisu Karisito kei ira na Nona parofita na ivakatakilakila ni “Qaqarauni” e gaunisala. Era vakasalataki keda e veigauna me kakua na dokadoka de na veirawai na vere14 kei na ramusu vakamatavuvale ena ivalavala ca me vaka na cudru, kocokoco, kei na dodomo ca.
E vakasalataka o Mosese, ena dua na gauna makawa sara, “Mo ni qarauni kemuni de ko ni guilecavi Jiova.”15 Ena noda vuravura totolo ka sinai kina na ivalavala ni veivakamarautaki, o ira na tamata sa dau totolo nodra “guilecava na Turaga , … ka kitaka na ivalavala ca, ka muria na tevoro.”16
Vakatitobutaka na Saumaki Mai ka Vaqaqacotaka na Matavuvale
Meda toka dei ena sala ni matabete ena loma ni sisi ni veivakatovolei, meu vakananuma tale vei keda e ono na ivakavuvuli taumada ka na vakatitobutaka na saumaki mai ka vaqaqacotaka na matavuvale.
Matai, na masu wasoma e dolava na katuba ni veivuke vakalou me “kakua ni rawai iko ko Setani.”17 Ena veigauna kece e vakayadrati keda kina na matabete ko Jisu meda “qarauna, ni sa segata ko Setani me sivitaki [iko],” sa vakamacalataka ko Koya na masu me icoqa ni veitemaki.18 E vakavuvulitaka o Peresitedi Thomas S. Monson: “Kevaka e dua vei keda e bera na nona muria na ivakasala ni dau masu wasoma, e sega tale ni dua na gauna vinaka meda tekivu kina mai na gauna oqo. … Sa ituvaki cecere vua e dua na tamata na nona tekiduru ka masu.”19
Karua, e semati keda vua na Kalou na noda vulica na ivolanikalou makawa kei na kena ena gauna oqo. Sa vakasalataki ira na lewe ni Lotu na Turaga “mera qaqarauni ni ra sa rogoca na vosa ni Kalou mera vakabauta ka muria sara, mera kakua ni vakawaletaka ni ra na cudruvi kina, io era na tarabe ka bale.”20 Meda levea na veivakacacani vakaturaga oqo, sa dodonu meda wilika vagumatua na ivolanikalou ka vakakina na mekasini ni Lotu kei na mataveilawa eso ka rawa kina ni da “vakasalataki ena dua na sala titobu yadua mai vei ira na nona parofita digitaki [na Turaga].”21
Katolu, na noda vakaivotavota kilikili kaya na veicakacaka vakalotu e vakarautaki keda meda taura “na Yalo Tabu me dusimaki [keda].”22 Ena gauna e veivakasalataki kina na Turaga, “Dou qarauni kemudou vinaka mo dou kakua ni vakaisini,” Sa yalataka o Koya ni na sega ni vakakina kevaka eda “gadreva sara … na isolisoli vinaka kecega” ni Yalotabu.23 Na noda vakayagataka ena bula kilikili na sakaramede e veimacawa eda sa rawata kina na lewenilotu “ka me tiko ga kei ira na nona Yalotabu.”24 Ena sokalou ena valetabu ena rawa kina ni da “vakasinaiti ena Yalo Tabu.”25
Kava, e uto ni saumaki mai ni tamata yadua kei na isema vakamatavuvale na ivakaraitaki ni loloma dina. A dusimaka o Penijamini na Tui,” Mo ni qarauna mo ni kakua ni vakarorogo ki na yalo ca ka ni na yaco kina na veileti ena kemuni maliwa.”26 Kakua ni guilecava ni o Setani sa ikoya na “vu ni veileti”27 ka vakasaqara na lewe ni matavuvale mera “veileti ka veivala.”28 Kemuni na taciqu, kevaka eda veivakalolomataki e lomada, ena vosa, se e yagodra na lewe ni noda matavuvale, sa na muduki na noda kaukauwa vakamatabete.29 Digitaka mo lewa na cudru. O ira na lewe ni matavuvale e dodonu mera rogoca na veivakalougatataki mai gusuda, ka sega ena vosa ni cudru. E dodonu meda veivakatataki ena veivakauqeti wale ga kivei ira tale eso, vosota vakadede, yalomalua, na yalomalumalumu, na loloma sega ni veivakaisini, kei na loloma cecere.30
Kalima, na muri ni lawa ni ikatini e tiki yaga bibi ni vakabauta kei na duavata ni matavuvale. Baleta ni dau vakayagataka o Setani na yalokocokoco kei na vaqarai ni iyau me kuitaki ira tani kina na veimatavuvale mai na sala cecere vakaselesitieli, sa vakasalataki keda kina o Jisu, meda “Qarauna na yalokocokoco.”31 Ena tarovi na kocokoco ni da tuvalaka na veika eda rawata mai, sauma vakadodonu na nomu ikatini kei na isolisoli ni lolo, tuva na vakayagataki ilavo e gadrevi, levea na dinau sega ni yaga, mamaroroi me baleta na veisiga ni mataka, ka yaco meda bula rawati keda vakayago. Na nona yalayala na Turaga vei keda, “Ia dou vakasaqara taumada na matanitu ni Kalou, kei na nona yalododonu; ia ena soli me kena ikuri vei kemudou na ka kecega oqo.”32
Kaono, na bulataki ni taucoko ni lawa ni tiko savasava ena kauta mai na yalodei meda tu “ena iserau ni Kalou” ka me “tudei tu ga me tawamudu”33 na noda veitokani kei na Yalo Tabu. O Setani sa bololaka tiko na ivalavala dodonu kei na bula vakawati ena vuqa na ivakavuvuli ka vakadonui kina ivalavala ni bula vakasisila. Ena gauna e vakasalataki ira kina na dau veidauci na Turaga mera “liaci ira mada ka veivutuni kusa rawa,” Na nona ivakamacala e kovuta na ivalavala vakayago ni veidauci ka tara yani na vakanananu ca a liu mai.34 Era sa dau vosa vakavuqa ka vakamatata na parofita kei ira na iapositolo ni gauna oqo me baleta na matetaka ni iyaloyalo kei na ivola vakasisila. A vakavulica o Peresitedi Gordon B. Hinckley: “[Na iyaloyalo vakasisila] e sa vaka e dua na cagilaba, e vakarusai ira na tamata yadua kei na matavuvale, ka vakacacana vakadua sara na ka a taucoko tu ka talei. … Sa kena gauna oqo vua e dua vei keda e se vakayacora tiko me dro tani mai na ivesu butobuto oqo.”35 Kevaka o sa temaki mo voroka na lawa ni tiko savasava ena kena ivalavala cava ga, muria na ivakaraitaki nei Josefa mai Ijipita ka a “dro, ka curu yani ki tuba.”36
Na ono na ivakavuvuli taumada oqo ena vukei kemuni na matabete mo ni tomana cake na ilakolako ena sala ki lomalagi ka taqomaki vinaka ena maliwa ni bai vakayalo ni saumaki mai vakatamata yadua kei na veimaliwai vakamatavuvale. Kemuni na cauravou, nomuni talairawarawa ki na veivakavuvuli oqo ena vakarautaki kemuni ki na veiyalayalati ni valetabu, veiqaravi vakadaukaulotu tudei, kei na vakamau tawamudu. Kemuni na turaga vakawati kei na tama, ni bulataki na ivakavuvuli eso oqo ena rawa kina vei kemuni mo ni vakatulewa vakadodonu ena nomuni veivale, ka mo ni iliuliu vakayalo ena nomuni matavuvale, ka nomuni itokani vakatautauvata na watimuni.37 Na sala ni matabete sa ilakolako vakasinaiti ena reki.
Tikoga ena Sala ni Matabete
Me lesuvi tale na veika au sotava niu se cauravou, au nanuma e dua na itatakoso ena Ulunivanua Veivatu. Ni sivi e dua na ivakatakilakila ni “Qarauna: Vatu dau Lutu Mai,” qai raica o tamaqu ni tautiko e gaunisala e matai keitou na qereqere. A vakamaluataka sara o koya na motoka ka voleka sara ni tu vakadua ena gauna vata oqori e cawi volekati keitou kina e dua na vatu vaka na polo ni basketbol na kena levu. A waraka o Ta me oti na qera ni vatu ni bera ni qai toso tale. Na tudei toka ni matai tamaqu kei na totolo ni nona ivukivuki a rawa kina ni keitou yaco bula ki na vanua keitou lako tiko kina.
Kemuni na taciqu e segata o Setani me “rawai ira na tamata ka vakarusai ira sara.”38 Kevaka sa kuitaki tiko na yalomu ki na dua na bati ni barinisavu vakayalo, tu vakadua ena gauna oqo ni se bera ni o lutu, ka gole donu tale.39 Kevaka o vakila ni sa voca tu na yalomu ena boto ni dua na qakilo ka sega ena dela ni sala vakamatabete baleta ni o a vakawalena na ivakatakilakila ni “Qaqarauni” ka ivalavala ca, au vakadinadinataka ena veivutuni dina sara kei na kaukauwa ni nona veisorovaki o Jisu Karisito, sa rawa ni o laveti cake kina ka vakalesui tale ki na nona sala cecere vakalomalagi na Kalou.40
E vakavuvulitaka o Jisu, “Dou qarauni kemudou mai na … veivakaisini.”41 Kevaka o sega ni kilikili tu mo veiqaravi vakamatabete, yalovinaka ka sotava na nomu bisopi, o koya e rawa ni vukei iko mo veivutuni. Yaloqaqa e dina ni sa vakadeitaka na iVakabula, “Mo dou qarauni kemudou …, ka muduka sara na nomudou ivalavala ca,”42 E yalataka talega o Koya, “Koi au na Turaga, au sa vosota na nomudou ivalavala ca. … Dou lako yani ka kakua ni ivalavala ca tale.”43
Au sureta kina na gonetagane kei na tagane vakayadua mo ni tikoga ena sala ni matabete ena nomuni vakatitobutaka na nomuni saumaki mai ka vaqaqacotaka na nomuni matavuvale. Na masu, ivolanikalou, kei na cakacaka vakalotu e vakatitobutaka na saumaki mai. Na loloma, ikatini, kei na ivalavala savasava e vaqaqacotaka na matavuvale. Levea na veika rerevaki ena nomu rogoca ka muria na ivakatakilakila vakayalo ni “Qaqarauni” sa biuta tu ena noda sala na Kalou kei ira na parofita. Segata mo muria na nona ivakaraitaki uasivi sara o Jisu Karisito, o koya a “mai vakatovolei ka sega ni rawai.”44
Au yalataka kevaka era rokova na veiyalayalati ni matabete na tagane “mo dou qarauni kemudou,”45 sa rawa ni vakadeitaki vei keda kei na noda matavuvale ni da na yacova bula yani ena mamarau na noda iyacoyaco vakacerecerei ena matanitu selesitieli. Au vakadinadinataka ena yaca tabu i Jisu Karisito, emeni.
Show References
-
1. Raica na Vunau kei na Veiyalayalati 84:33–44.
-
-
-
4. Raica na Josefa Simici—Ai Tukutuku 1:16; raica talega na Mosese 1:12–22.
-
5. Raica na Ilamani 5:12; raica talega na 2 Nifai 1:13; Ilamani 7:16.
-
6. Mosaia 3:19; raica talega na 1 Korinica 2:14.
-
7. “Come, Thou Fount of Every Blessing,” Hymns (1948), naba 70.
-
8. Raica na Kolosa 3:8–10; raica talega na Efeso 4:22–24.
-
9. Kalatia 3:27; raica talega na Roma 13:14.
-
10. Raica na 1 Samuela 13:14; 17:45–47 .
-
11. Raica na 2 Samuela 11:1–17.
-
12. “O na sega ni cakava e dua na cala levu ka sega mada ni vakasalataki ena veivakauqeti ni Yalotabu” (Boyd K. Packer, “iVakasala Vei Ira na iTabagone,” Liaona, Nove. 2011, 18).
-
13. Raica na Vunau kei na Veiyalayalati 132:39; raica talega na Bible Dictionary, “David.”
-
14. Raica na Vunau kei na Veiyalayalati 23:1; 25:14; 38:39; raica talega na Ezra Taft Benson, “Beware of Pride.” Ensign, Me 1989, 4–7.
-
15. Na iVakarua 6:12; raica talega Na iVakarua 8:11–19.
-
16. Alama 46:8.
-
-
18. Raica na Vunau kei na Veiyalayalati 52:12–15; raica talega na Luke 22:31–32; Alama 37:15–17; 3 Nifai 18:18–19.
-
19. Thomas S. Monson, “Come unto Him in Prayer and Faith,” Liaona, Maji 2009, 4.
-
20. Vunau kei na Veiyalayalati 90:5; raica talega na Vunau kei na Veiyalayalati 41:1, 12.
-
21. Gordon B. Hinckley, “Faith: The Essence of True Religion,” Ensign, Nove. 1981, 5.
-
-
23. Vunau kei na Veiyalayalati 46:8; raica talega na Efeso 4:14;Vunau kei na Veiyalayalati 52:14–16; Kolosa 2:8.
-
24. Moronai 4:3; Vunau kei na Veiyalayalati 20:77; raica talega na 3 Nifai 18:1–11.
-
-
26. Mosaia 2.32.
-
27. Raica na 3 Nifai 11:29–30.
-
28. Mosaia 4:14.
-
29. Raica na Vunau kei na Veiyalayalati 121:36–37; raica talega na Vunau kei na Veiyalayalati 63:61–63.
-
30. Raica na Vunau kei na Veiyalayalati 121:41–45.
-
31. Luke 12:15; raica talega na Vunau kei na Veiyalayalati 38:39.
-
32. Maciu 6:33; raica talega na 3 Nifai 13:33.
-
33. Vunau kei na Veiyalayalati 121:45–46; raica talega na Vunau kei na Veiyalayalati 67:11; Mosese 1:11.
-
34. Raica na Vunau kei na Veiyalayalati 63:14–16; raica talega na Maciu 5:27–28; 3 Nifai 12:27–30.
-
35. Gordon B. Hinckley, “E Dua na Ca Rerevaki ena Keda Maliwa,” Liaona, Nove. 2004, 59, 62; raica talega na Dallin H. Oaks, “iYaloyalo Vakasisila,” Liaona, Me 2005, 87–90; Jeffrey R. Holland, “Place No More for the Enemy of My Soul,” Liaona, Me 2010, 44–46.
-
36. Nai Vakatekivu 39:12.
-
37. Raica na iVoladusidusi 2: Veiliutaki ena Lotu (2010), 2.3.
-
38. Vunau kei na Veiyalayalati 10:27; raica talega na 1 Pita 5:8.
-
39. Raica na Vunau kei na Veiyalayalati 3:9–10; 1 Korinica 10:12–13; 2 Pita 3:17.
-
40. Raica na Alama 13:27–29; Vunau kei na Veiyalayalati 109:21.
-
41. Luke 12:1; raica talega na Vunau kei na Veiyalayalati 50:6–9.
-
-
-
44. Vunau kei na Veiyalayalalti 20:22; raica talega na Iperiu 2:17–18; 4:14–16.
-
45. Vunau kei na Veiyalayalati 84:43; raica talega Na iVakarua 4:9; Mosaia 4:29–30.


c: text/html

text:
Ni da tugana ki yaloda kei na noda bula na itukutuku ni rua na siga sa oti, eda na vakalougatataki.
Kemuni na taciqu kei na ganequ lomani, eda sa yacova tale mai na itinitini ni dua na koniferedi raraba veivakauqeti. Au sa vakamamautaki vakayalo ka laveti cake, kau kila ni o ni sa vakila talega na yalo digitaki ni koniferedi oqo.
Eda vakaraitaka na noda vakavinavinaka mai vu ni yaloda vei ira kece sara era sa vakaitavi ena veisala kece sara. Sa totoka na kedra vakavuvulitaki ka taumuri tale na dina ni kosipeli. Ni da tugana ki yaloda kei na noda bula na itukutuku ni rua na siga sa oti, eda na vakalougatataki.
Me vaka na kena ivakarau, ena tabaki tu na veika kece sara e vakayacori ena koniferedi oqo ena itabataba ni Ensign kei na Liahona ka tarava. Au vakayaloqaqataki kemuni mo ni wilika tale na vosa ka vakananuma vakatitobu na itukutuku era tu kina. Au sa raica ena noqu bula ni levu cake sara na ka au rawata mai na ivunau veivakauqeti oqo niu vulica vakatitobu cake.
E sega ni vakatauvatani rawa na kena kaburaki na koniferedi, e kosova na veivanua kei na veiwasawasa vei ira na tamata ena veivanua kecega. E dina ni keimami yawa mai na vuqa vei kemuni, keimami vakila na yalomuni ka vakauta yani na neimami iloloma kei na vakavinavinaka vei kemuni.
Vei kemuni na veitacini o ni sa vagalalataki ena koniferedi oqo, meu vakaraitaka mada na neimami vakavinavinaka mai na vu ni yaloi keimami kece sara ena vuqa na veiyabaki ni nomuni veiqaravi ena yalodina. E sega ni wili rawa o ira era sa vakalougatataki mai na nomuni cau ki na cakacaka ni Turaga.
Kemuni na taciqu kei na ganequ, au se qai marautaka walega ena dua na gauna lekaleka sa oti na ika 85 ni noqu siganisucu, kau sa vakavinavinakataka na veiyabaki yadua sa solia vei au na Turaga. Niu vakananuma na veika au sotava ena noqu bula, au vakavinavinaka Vua ena levu ni Nona veivakalougatataki vei au. Me vaka au a cavuta ena noqu itukutuku ena mataka nikua, au sa vakila na ligana ni dusimaka tiko na noqu sasaga niu tovolea vagumatua meu qaravi Koya ka qaravi kemuni kece.
Na itutu vaka-Peresitedi ni Lotu e levu sara na kena itavi. Au sa vakavinavinaka vakalevu kina vei rau na noqu daunivakasala yalodina, ka rau veiqaravi tiko e yasaqu ka rau sa dau tu vakarau ka rawata vinaka me rau veivuke ena cakacaka e yaco mai ki na Mataveiliutaki Taumada. Au vakaraitaka talega na noqu vakavinavinaka vei ira na turaga dokai ka ra lewena na Kuoramu ni iApositolo Le Tinikarua. Era sega ni guce rawa ena kena cakacakataki na nona inaki na iVakavuvuli, kei ira na lewe ni Veikuoramu ni Vitusagavulu ka ra vakarautaka tiko na veivuke veivakauqeti vei ira.
Au gadreva talega meu vakacaucautaki kemuni, na taciqu kei na ganequ, se na vanua cava ga o ni tu kina e vuravura raraba, ena veika kece sara o ni cakava ena nomuni tabanalevu kei na tabana, nomuni iteki kei na tikina. Ena nomuni tu vakarau mo ni ciqoma na veikacivi ki na nomuni bula, o ni sa veivuke tiko ena kena tarai cake na matanitu ni Kalou e vuravura.
Me da sa dau veiraici tiko vakataki keda, ka veivuke ena gauna ni leqa. Me da kakua ni dau veivakaduiduitaki se vakalelewa, ia me tiko vei keda na yalovosota ka vakatotomuria tikoga na nona ivakaraitaki ni loloma kei na yalovinaka na iVakabula. Ena vakasama oqori, me da sa qai veiqaravi yani vakataki keda ena yalodina. Meda qai masuta na veivakauqeti me da kila na nodra gagadre o ira era tu wavoliti keda, oti me da qai toro yani ka veivuke.
Me da dau marau tikoga ni toso tiko na noda bula. E dina ni da bula donumaka na gauna dredre, na Turaga e lomani keda ka dau nanumi keda tiko. Sa dau tiko ga e yasada ni da cakava tiko na veika dodonu. Ena vukei keda ena gauna ni leqa. E dau yaco mai ki na noda bula na dredre, na leqa eda sega ni namaka ka da sega ni digitaka. E sega ni dua vei keda e vakuwai kina. Na inaki ni bula oqo me da vuli ka tubu cake me da ucuya vakalevu na Tamada, ka sa vakavuqa ni da dau vuli vakalevu cake ena gauna ni dredre, se vakacava ga na mosi ni lesoni. E rawa talega ni vakasinaiti ena reki na noda bula ni da muria na ivakavuvuli ni kosipeli i Jisu Karisito.
Sa veivakauqeti na Turaga, “Mo dou vakacegu; au sa vakamalumalumutaki vuravura.”1 Sa dodonu me kauta mai vei keda na marau levu na kila oqo. A bula o Koya ena vukuda ka mate o Koya ena vukuda. Sa sauma o Koya na isau ni noda ivalavala ca. Me da vakatotomuria na Nona ivakaraitaki. Me da vakaraitaka na noda vakavinavinaka cecekia Vua ena noda ciqoma na Nona isoro ka bulataka na itovo ena rawa kina vei keda me da lesu tale ka laki bula vata kei Koya ena dua na siga.
Me vaka au sa dau tukuna ena veikoniferedi sa oti, au vakavinavinaka vei kemuni ena nomuni masu ena vukuqu. Au gadreva; au dau vakila. O keimami na Vakaitutu Raraba keimami dau nanumi kemuni ka masuta na veivakalougatataki digitaki ni Tamada Vakalomalagi me sobuti kemuni.
Ia oqo, kemuni na taciqu kei na ganequ, eda sa na mai rube toka me ono na vula. Me sa tikoga kei kemuni na Kalou me yacova ni da qai sota tale ena gauna ko ya. Ena yaca ni noda iVakabula ka Dauveivueti, io ko Jisu Karisito na Turaga, emeni.

robotstxt: allowed

filter: keep


text: 1Me vaka ni ra sa tovolea oti e lewe vuqa me ra vola na i tukutuku ni veika e a yaco vakaidina e na keda maliwa, 2me vaka na nodra vakadewataka mai vei keda ko ira era a raica e matadra ka ra dauqarava na vosa mai na i vakatekivu, 3sa rairai daumaka tale ga kina vei au, e na noqu sa vakatarotaroga matua sara na veika kece ga mai na i vakatekivu, me'u tuvana vakavinaka e na i vola vei kemuni Ceofilo, na turaga dokai, 4mo ni kila kina na dina ni veika ko ni sa vakatavulici kina. 5E na gauna e tui tiko kina mai Jutia ko Eroti, e a tiko kina e dua na bete ko Sakaraia na yacana, e na matabete i Apaijia; a watina e dua vei ira na kawa i Eroni, ka yacana ko Ilisapeci. 6E rau dodonu ruarua e na mata ni Kalou ko i rau oqo, e rau dau muria na i vakaro kei na lawa kece ga ni Turaga, ka rau sega ni vakalewai rawa. 7E sega na luvedrau, ni a yava ko Ilisapeci ka rau sa qase ruarua tale ga mai. 8E na dua na gauna ni a cakacaka vakabete tiko e na mata ni Kalou ko Sakaraia, oya ni a vakaitavi kina na nona matabete, 9a mani donui koya e na vakawirimadigi me vaka na i vakarau vakabete, me curu ki na Valenisoro ni Turaga ka vakama na ka boi vinaka. 10Ia ko ira na lewe vuqa era a masu tu ga e tautuba ni sa kama tiko na ka boi vinaka. 11Sa qai rairai vua e dua na agilosi ni Turaga ni wavu tu e na yasa i matau ni cabocabo ni ka boi vinaka. 12Ia ni sa raica ko Sakaraia sa kidroa, ka sa tuburi koya na rere. 13Sa qai kaya vua na agilosi, “Kakua ni rere, Sakaraia, ni sa rogoci na nomu masu; ka na vakasucuma e dua na luvemu tagane ko Ilisapeci na watimu, ka mo na vakayacani koya me ko Joni. 14Ko ne reki ka marau kina, e na lewe vuqa tale ga era na reki e na nona sucu. 15Ni na dokai vakalevu ko koya e na mata ni Turaga, ka na sega ni gunuva na waini se yaqona kaukauwa, ia e na vakasinaiti e na Yalo Tabu, me tekivu sara mai na kete i tinana. 16E na saumaka lesu ko koya e lewe vuqa vei ira na luve i Isireli ki vua na Turaga na nodra Kalou. 17Ka na liu tiko e na mata ni Turaga e na yalo kei na kaukauwa i Ilaija, me vagolea na lomadra na qase ki vei ira na gone, kei ira na dautalaidredre ki na nodra vuku na yalododonu, me vakarautaka kina e dua na mata tamata me vakarau tu vua na Turaga .” 18Sa qai kaya vua na agilosi ko Sakaraia, “Au na kila vakacava na ka oqo, ni'u sa qase, ka sa qase tale ga na watiqu?” 19Sa qai sauma na agilosi ka kaya vua, “Ko i au ko Keperieli, au sa dau tu me'u veiqaravi e na mata ni Kalou, ka'u sa talai mai me'u vosa vei iko ka tukuna vei iko na i tukutuku vinaka oqo. 20Ia ko na galu tu mada ka sega ni vosa rawa me yacova na siga e na vakayacori kina na veika oqo, ni ko sega ni vakadinata na noqu vosa, ka ni na vakayacori ga e na kena gauna.” 21Era a waraki Sakaraia tiko na tamata, ka ra kurabui ni sa la'ki dede tiko ko koya e na loma ni Valenisoro. 22Ia ni sa curu mai ki tautuba ko koya, sa sega ni vosa rawa vei ira, ka ra sa qai kila ni a raica ko koya e dua na raivotu e na Valenisoro. E a vakatabataba ga vei ira ko koya ni sa galu tu. 23Ia ni sa oti na nona cakacaka vakabete, sa qai lako ki na nona vale. 24Ni sa oti na veisiga koya sa qai kunekune na watina, ko Ilisapeci, ka sa vunitaki koya ka vula lima, ka kaya, 25“Sa i koya oqo na cakacaka ni Turaga vei au, ni sa raici au e na mata loloma ko koya, me kauta laivi kina na vu ni noqu madua e na kedra maliwa na tamata!” 26E na i kaono ni vula sa talai na agilosi ko Keperieli mai vua na Kalou, ki na dua na koro mai Kalili ko Nasareci na yacana, 27ki vua e dua na goneyalewa ka sa musuki tu vua e dua na tagane ko Josefa na yacana, e na mataqali i Tevita; a yaca ni goneyalewa koya ko Meri. 28Sa yaco yani vua na agilosi ka kidavaki koya, ka kaya, “Mo reki mada, ko iko ko sa lomani vakalevu! Sa tiko vata kei iko na Turaga! Ko sa kalougata vakalevu ko iko mai vei ira kece ga na yalewa.” 29Sa kidroa ko koya e na vosa koya, ka vakasamataka e lomana se cava na i balebale ni veikidavaki vaka koya. 30Sa qai kaya vua na agilosi, “Kakua ni rere, Meri, ni sa lomani iko na Kalou. 31Raica, ko na kunekune, ka vakasucuma e dua na gonetagane; mo na vakayacani koya me ko Jisu. 32E na ka levu ko koya, ka na vakatokai me Luve i Koya sa Cecere Sara; ia na Turaga na Kalou e na solia vua na i tutu vakatui nei tamana ko Tevita. 33E na tui tiko ko koya e na mataqali i Jekope ka sega ni mudu; e na sega tale ga ni mudu na nona matanitu .” 34Sa qai kaya ko Meri vua na agilosi, “E na yaco rawa vakacava na ka oqo, ni'u sa sega ni veiyacovi kei na dua na tagane?” 35Sa qai sauma na agilosi ka kaya vua, “E na lako sobu mai vei iko na Yalo Tabu, ka na vakarurugi iko na kaukauwa i Koya sa Cecere Sara, e na vakatokai kina me ka tabu, na Luve ni Kalou, ka na sucu mai vei iko. 36Raica na wekamu ko Ilisapeci, ko koya sa vakatokai me yava, e sa kunekunetaka tiko e dua na gonetagane ni sa qase tu oqo, ka sa i kaono ni nona vula oqo. 37Ni sa sega ni dredre vua na Kalou e dua na ka.” 38Sa qai kaya ko Meri, “Ko i au na vada ni Turaga; me yaco mada ga vei au me vaka na nomuni vosa.” Sa qai biuti koya sara na agilosi. 39Sa qai cavutu ko Meri e na gauna koya ka lako vakusakusa ki na dua na koro e na veidelana mai Jutia; 40ka la'ki curu ki na vale i Sakaraia ka veikidavaki kei Ilisapeci. 41Ia ni sa rogoca na vosa ni veikidavaki i Meri ko Ilisapeci, sa yavala e ketena na gone, ka sa vakasinaiti ko Ilisapeci e na Yalo Tabu. 42Sa qai tabalaka cake na domona, ka kaya, “Ko sa kalougata vakalevu mai vei ira kece na yalewa, ka sa kalougata tale ga na lewe ni ketemu! 43A cava au sa rui kalougata kina, me mai sikovi au kina na tina ni noqu Turaga? 44Kila ga, ni sa rorogo e daligaqu na nomu vosa ni veikidavaki, sa yavala e na reki na gone e ketequ. 45Sa kalougata ko koya sa vakadinata ni na vakayacori dina ga na veika sa tukuna vua na Turaga.” 46Sa qai kaya ko Meri, “Sa vakalagilagia na Turaga na yaloqu, 47ka sa reki na yaloqu vua na Kalou na noqu i Vakabula! 48Ni sa nanuma na i tutu vakaloloma ni nona vada. Ka raica, me tekivu mai na gauna oqo era na kaya na veitabatamata kece ga ni'u sa kalougata; 49ni sa cakava vei au na veika lelevu ko koya sa qaqa. Ka sa yaca tabu na yacana. 50Sa tu na nona lewa loloma vei ira sa rerevaki koya e na veitabatamata kece ga. 51Sa dodoka na ligana kaukauwa, ka ra sa veiseyaki na viavialevu e na vakanananu ni yalodra. 52Sa talaraki ira na kaukauwa mai na nodra i tikotiko vakatui, ka laveti ira cake na tamata lalai. 53Sa vakamamautaki ira na viakana e na ka vinaka; ka vakatalai ira wale na vutuniyau. 54Sa vukei ira na nona tamata na Isireli, ni sa nanuma lesu na nona loloma, 55me vaka e a vosa kina vei ira na noda qase, vei Eparaama kei na nona kawa ka tawa mudu!” 56A tiko vata kei Ilisapeci ko Meri ka rauta e vula tolu, ka sa qai lesu tale ki na nona vale. 57Sa mani yaco na gauna me vakasucu kina ko Ilisapeci, ka a vakasucuma e dua na gonetagane. 58Era sa mani rogoca ko ira era tiko voleka e kea kei ira na wekana ni sa lomani koya vakalevu na Turaga, ka ra sa qai reki vata kaya. 59E na i kawalu ni siga era sa qai lako me ra ciliva na gone, ka ra a nanuma me rau sa veiyacani kei tamana ko Sakaraia. 60Ia sa qai kaya ko tinana, “Sega, me yacana ga ko Joni.” 61Era sa qai kaya vua, “E sega ni dua na wekamu e vakayacani e yaca oqo.” 62Era sa qai vosa dusidusi me vaka na galu vei tamana se cava e vinakata ko koya me yacana. 63Sa qai kerea ko koya e dua na papa ni volavola, ka vola kina, “Na yacana ko Joni.” A ra sa kurabui kece ga. 64Sa qai sereki vakasauri na gusu i Sakaraia kei na yamena, ka sa qai vosa ka vakarokorokotaka na Kalou. 65A ra sa rere kece ga ko ira, era tiko vakavolivoliti ira, ka sa veitalanoataki na veika oqo e loma ni vanua taucoko vaka-Jutia. 66Ko ira kece era rogoca na veika oqo e ra sa tugana e lomadra, ka ra kaya, “E na yaco beka me cava na gone oqo?” ni sa tiko vata kaya na kaukauwa ni Turaga. 67Sa qai vakasinaiti e na Yalo Tabu ko Sakaraia na tamana, ka sa parofisai kaya, 68“Me vakacaucautaki na Turaga na Kalou ni Isireli, ni sa mai sikovi ira ka vakabulai ira na nona tamata. 69Ka sa vakatubura vei keda e dua na i vakabula kaukauwa, e na mataqali i Tevita na nona tamata. 70Me vaka a vosataka ko koya e na gusudra na nona parofita e na gauna makawa sara, 71me da vakabulai mai na noda meca, kei na ligadra kece ga era cati keda. 72Me vakayacora na yalo loloma vei ira na noda qase ka me nanuma tale ga na nona veiyalayalati tabu. 73Na bubului ka a bubului kina ko koya vei Eparaama na tamada, 74me qisi keda, ni da sa vakabulai mai na ligadra na noda meca, me da qaravi koya ka sega ni rere, 75e na yalosavasava ga kei na i valavala dodonu e na matana e na veisiga kece ga ni noda bula. 76“Ia ko iko na gone, ko na vakatokai na parofita i Koya sa Cecere Sara. Ni ko na liu e na mata ni Turaga mo caramaka na nona sala; 77mo vakatakila vei ira na nona tamata na ka me ra vakabulai kina, ni sa bokoci na nodra i valavala ca. 78E na yalo loloma ni noda Kalou, ka na kida mai kina vei keda na rarama mai cake, 79me vakararamataki ira na tiko e na butobuto kei na yaloyalo ni mate, ka vakauta na yavada ki na sala ni veisaututaki” 80A sa tubu cake na gone, ka yaco me yalomatua sara, ka sa dau tiko voli ga e na loma ni vanua lala me yacova na gauna sa qai vakaraitaki koya kina vei ira na Isireli.


text: 1Oqo na i vola i Paula na i apositolo; na i lesilesi oqo e a sega ni vu mai vei ira na tamata, se me a dewa mai vakatamata, ia sa i lesilesi sara ga mai vei Jisu Karisito kei na Kalou ko Tamada, o koya ka a vakaturi Jisu caketale mai na mate. 2Era sa duavata kei au na i vavakoso eke e na vakanuinui vinaka vei kemuni na veisoqosoqo lewenilotu mai Kalatia. 3Me nomuni na loloma kei na vakacegu mai vua na Kalou ko Tamada, kei na noda Turaga ko Jisu Karisito. 4Ko Jisu Karisito a soli koya e na vuku ni noda i valavala ca, me vakabulai keda kina mai na i taba gauna ca oqo, me vaka na loma ni Kalou ko Tamada. 5Me ia tiko ga vua na Kalou na veivakalagilagi ka sega ni mudu. Emeni. 6Au sa kurabui sara ni sega so ni dede ko ni sa biuti koya tale e a kacivi kemuni e na loloma i Karisito, ka vuki ki na dua tani na i tukutuku vinaka. 7E sega ni baleta ni sa dua tale tiko na i tukutuku vinaka, e so ga na tamata era vakacacani kemuni tiko ka vakatanitaka na i tukutuku vinaka kei Karisito. 8Ia se ko i keitou, se dua na agilosi mai lomalagi, e vunautaka vei kemuni e dua na i tukutuku vinaka ka duatani mai na kena keitou a vunautaka vei kemuni, me yaco vua na cudru ni Kalou. 9Me vaka keitou sa kaya oti e liu, me'u kaya tale, kevaka e dua e vunautaka vei kemuni e dua na i tukutuku vinaka ka duatani mai na kena ko ni a sa vakabauta taumada, me yaco vua na cudru ni Kalou. 10Au saga tiko li oqo me'u vakayalovinakataki ira na tamata, se me'u vakayalovinakataka na Kalou? Se'u saga tiko li me ra vinakati au na tamata? Kevaka e ka ga me ra vinakati au kina na tamata, au sa qai sega ni talai i Karisito. 11Me'u vakaraitaka vei kemuni na veiwekani, ni sa sega ni ka vakatamatana i tukutuku vinaka ka'u a vunautaka. 12Ni'u sa sega ni kauta mai vua e dua na tamata, se me'u a vakavulici kina, ia sa i Karisito ga a sa vakaraitaka vei au. 13Ko ni sa rogoca na noqu i valavala e liu e na Lotu vaka-Jiu, na noqu a vakacacana vakalevu sara na i soqosoqo lewenilotu ni Kalou, ka saga me'u vaqeyavutaka 14Au a uasivi cake sara e na Lotu vaka-Jiu mai vei ira e lewe vuqa na kai noqu keimami i taba vata, ka yalodina sara ki na nodra i vakavuvuli na noqu qase. 15Ia e na loloma levu ni Kalou sa lesi au tu ko koya ni'u a se bera ni sucu me'u qaravi koya. 16Ia ni vinakata ko koya me vakatakila na Luvena vei au, me'u vunautaki koya ki vei ira na kai matanitu tani, au sega ni la'ki taro i vakasala vua e dua na tamata, 17se'u lako cake ki Jerusalemi vei iratou ka i apositolo taumada vei au. Ia au a lako sara ki Arapea, ka'u qai lesu tale ki Tamasiko. 18Ni sa oti e tolu na yabaki, au a qai lako cake ki Jerusalemi me'u sikovi Pita, ka'u a tiko vata kaya voli e na rua na macawa. 19Au a sega ni raica e dua tale vei iratou na i apositolo, ko Jemesa ga na tacina na Turaga. 20Au yalataka e na mata ni Kalou ni sa ka dina na veika au sa vola yani oqo vei kemuni. 21Ni oti ko ya au a qai lako ki na veiyasana mai Siria kei Silisia. 22E na gauna kece oqo era sa sega tiko ga ni bau raici au ko ira na lewe ni veisoqosoqo lewenilotu vakarisito mai Jutia. 23Ia era sa rogoca tu ga ni kainaki, “O koya ka a vakacacani keda e liu, sa vunautaka voli edaidai na vakabauta ka a tovolea taumada me vaqeyavutaka.” 24A ra sa vakalagilagia kina na Kalou e na vukuqu.


text:
Ena gadrevi meda bula ena gugumatua vakatisaipeli me ivakaraitaki ni noda lomana na Turaga.
Au lomani ira vakalevu na lewe tinikadua na iapositolo era a bula salamuria yani na mate ni i Vakabula kei vuravura me vakatauvatani kei na dua tale na ilawalawa tamata era a bula rawa. Au vakasamataka ena so na gauna ni da guilecava na nodra lecaika tu kei na nodra a vakararavitaka vakatabakidua tu na veika me baleti ira vei Jisu. A kaya o Koya me baleti ira, “Niu sa tiko dede vakaoqo kei kemudou, ko sa sega li ni kilai au … ?”1
Ia, vei ira a se sega sara ga ni bau dede na Nona a mai toka vata kei ira. Tolu na yabaki e sega ni balavu sara me ra kacivi rawa kina na lewe taucoko ni dua na Kuoramu ni iApositolo Le Tinikarua mai na kedra maliwa e lewe vica wale ga na curu vou, vakasavasavataki ira mai na cala ena ilakolako makawa, vakavulici ira ena veivakurabuitaki ni kosipeli i Jisu Karisito, ka qai laivi ira me ra tomana tiko na cakacaka me yacova nodra a vakamatei tale ga. Sa dua dina na ituvatuva veivakurabui kivei ira e dua na ilawalawa italatala qase tabaki vou.
Vakabibi ena nodra sa mai biu vakataki ira tu yani. Vakavica nona tovolea tiko o Jisu me tukuna vei ira ni na sega ni tiko vakayago vata kei ira, ia a sega ni rawa vei ira se ena sega ni rawa me ra ciqoma vakarawarawa e dua na vakasama moici vaka o ya. A vola vaqo o Marika:
“Ni sa vakavulici ira na Nona tisaipeli ko Koya, ka kaya vei ira, Sa voleka na nona soli yani na Luve ni tamata ki na ligadra na tamata, ka ra na vakamatea, ia ni sa vakamatei, ena qai tucake tale mai ena ika tolu ni siga.
“A ra sa sega ni kila na ibalebale ni vosa ko ya, a ra sa rere ni tarogi koya.”2
Ia, ni oti ga e dua na gauna lekaleka ni vuli kei na gauna lailai wale ga ni vakavakarau, a yaco na ka a sega ni vakasamataki se vakabauti me rawa ni yaco. A lauvako na nodra Turaga ka iVakavuvuli, nodra Daunivakasala ka Tui. Sa mai cava na Nona ilesilesi vakayago, kei na Lotu lailai tatadredre a tauyavutaka, sa na mai vakalewai matemate tu yani ka vakanaulu ki na kawaboko. Era a vakadinadinataki Koya kei na Kena ituvaki ena tucaketale na Nona iApositolo, ia oqori e vakalevutaka ga na nodra veilecayaki. Ena nodra mai lomatarotarotaka tiko yani se, “Na cava meda cakava ena gauna oqo?” era a vakasaqara na kena isau vei Pita, na iApositolo iliuliu.
Au kerei kemuni ena gauna oqo mo ni solia vei au na galala meu vakamacalataka ena vosa ka sega ni kunei ena ivolanikalou na ka era veivosakitaka. Sa yaco kina, me kaya vakaoqo o Pita vei ira na nona itokani: “Kemuni na taciqu, sa dua na yabaki tolu lagilagi dina. E sega ni dua vei keda e rawa me a raitayaloyalotaka ena vica walega na vula leleka sa oti na caka mana eda sa mai raica kei na veika vakalou eda sotava ka da sa rekitaka. Eda sa veitalanoataka vata, masulaka vata, ka cakacakataka vata kei na Luvena sara ga na Kalou Vakaikoya. Eda a lako vata kei Koya ka da tagi vata kei Koya, kei na iotioti ni bogi vakarerevaki ko ya, e sega ni dua a tagi vakabibi vakalevu cake sara me vakai au. Ia sa oti yani o ya. Sa vakacavara o Koya na Nona cakacaka ka sa tucaketale mai na ibulubulu. Sa cakacakataka oti o Koya na Nona, vakakina na noda vakabulai. Ia mo taroga, ‘Na cava meda cakava ena gauna oqo?’ Au sega ni kila se cava tale meu tukuna vei iko mai na nomu lesutale ki na nomu bula makawa, ena reki. Au gadreva meu ‘sa laki qoli.’” Ka yaco me lewe ono mada ga mai na vo ni lewe tini na iApositolo era a duavata ena nodra kaya, “Edatou na lako tale ga kei iko.” O Joni, e dua vei ira, e vola, “Eratou sa lako yani, ka vodoka sara na waqa.”3
Ia, e ka ni rarawa, ni a sega soti ni vinaka na qoli. Na imatai ni bogi nodra lesu tale ki na drano, e sega ni dua na ka era qoliva—sega mada ga ni bau dua na ika. Ni kida na mataka, era sa gole ena yalorarawa ki na matasawa ka ra raica e dua na tamata ni tu mai vakayawa ka kacivi ira tiko yani, “Ragone, sa tu vei kemudou na kakana, se segai?” Ena yalorarawa o ira na iApositolo oqo ka ra sa lesu tale mera dauqoli era a sauma yani ena isaunitaro ka sega ni dau via solia e dua na dauqoli, “Sa segai,” era vosa kudrukudrutaka, ka me ikuri ni nodratou vakacacani, na nodra a kacivi tale, “ragone.”4
“Dou viritaka na lawa ki na imatau ni waqa, ka dou na kunea kina,5 a kacivaka ena domolevu na vulagi—ena vosa mamada oqori, era sa tekivu kilai koya mai ka vosa tiko yani. Ena tolu na yabaki se qai oti wale ga oqo o iratou sara ga na turaga oqo eratou a qoli tiko ena wasawasa vata ga oqo. Ena gauna tale ga oqori eratou a “ia tiko ena bogi ka sigavaka, ka keitou sa [sega] ni rawata e dua na ka,” 6 kaya na ivolanikalou. Ia e dua na kai Kalili a kacivi iratou yani ena matasawa me ratou biuta sobu nodratou lawa, ka yavita “e levu sara na ika eratou sa kovuta,”7 na kena levu a bote kina na nodratou lawa, na ika ni qoli a vakasinaita e rua nodratou waqa ka sa tekivu me dromu sobu ena kena sa rui bibi.
Sa yaco tale tiko ena gauna oqo. O ira na “ragone,” ena kena donu na yaca era kacivi kina oqo, era a maqusa ena biu sobu ni nodra lawa, ka “ra sa sega ni yavita rawa, ni sa ka levu sara na ika.”8 a vakamatatataka o Joni, “Na Turaga bagi oqo.”9 Ka lade ovataka yani na bati ni waqa, na ka tani o Pita.
Ni oti nodrau sota ena reki kei Jisu ka sa vakaturicaketale, e rau a veivosaki o Pita vata kei na i Vakabula kau vakasamataka na gauna bibi a veisautaka kina na veiqaravi raraba vakaiapositolo ka vakaidina ena vukui Pita vakaikoya, ka tosoya yani na tamata oqo ki na bula cecere ni gugumatua ena veiqaravi kei na veiliutaki. Ni laurai tiko na nodratou waqa makawa, nodratou lawa kabasu, vakakina edua na ibinibini 153 na ika, a kaya yani o Jisu vua na Nona iApositolo qase cake, “Pita, ko sa lomani au vakalevu, ka vakalailai ko iratou oqo, se segai?” kaya o Pita, “Io, na Turaga; ko ni sa kila niu sa lomani kemuni.”10
A kaya tale yani na i Vakabula ena isaunitaro o ya, ka tomana nona wanonova tiko na matadra Nona tisaipeli ka kaya tale, “Pita, ko sa lomani au se segai?” A sauma ena ikarua ni gauna, na dauqoli cecere, ka mai veilecayaki yani vakalailai ena vuku ni kena tarogi tale na taro, “Io, na Turaga; ko ni sa kila niu sa lomani kemuni.”11
A sauma vakalekaleka tale na i Vakabula, ia ena veiwanonovi matua a taroga tale o Koya ena ikatolu ni gauna, “Pita, ko sa lomani au, se segai?” Ia ena gauna oqo sa vaka me sa logaloga ca vakaidina mai o Pita. E rairai a se tu beka ga e lomana na vakanananu ni vica wale ga na siga sa oti ena nona a tarogi vakatolu ena dua tani tale na taro ka qai vakavorakitaka na kena isau—ia ena sega. De rairai a tekivu me lomatarotarotaka kevaka me sa taura donu tiko na nona taro nodra iLiuliu na Qasenivuli. Se de rairai a vakasaqara tiko e lomana, na veivakadeitaki ni dina na isaunitaro ka rawarawa, se cariba sara tiko oqo na nona sa sauma. Veitalia ga se cava a vakila tu, a kaya o Pita ena ikatolu ni gauna, “Turaga, … ko ni sa kila niu sa lomani kemuni.”12
A sauma lesu o Jisu (eke tale au tusanaka na noqu nanuma ena noqu itukutuku ni sega ni volai ena ivolanikalou), ena rairai a tukuna beka eso na ka me vaka, “Ia, Pita, na cava na vuni nomu sa baci mai tiko tale eke? Na cava na vuna eda sa lesu tale mai kina ena matasawa vata ga oqo, ena lawa ni qoli vata ga, talanoa vata ga oqo? A sega beka ni kilai e liu ka sega beka ni kilai ena gauna oqo ni kevaka au vinakata na ika, e rawa niu rawata na ika? Na ka ga au gadreva o ira na tisaipeli—kau gadrevi ira me tawamudu. Au gadreva e dua me vakatawana na noqu sipi ka taqomaki ira na noqu lami. Au gadreva e dua me vunautaka na noqu ivakavuvuli ka taqomaka na noqu vakabauta vakalotu. Au gadreva e dua ka lomani au, e dua me lomani au vakaidina, ka lomana na veika a lesia vei au na Tamada Vakalomalagi meu cakava. Na noda itukutuku e sega ni malumalumu, e sega tale ga ni sega ni dei na noda itavi. Na noda cakacaka e sega ni ka ni rarawa se me sega ni nuitaki, se ka ni gauna makawa. Sa ikoya na cakacaka ni Kalou Cecere, ka me na veisautaka na vuravura.O koya gona ena kena ikarua ka rairai sa kena iotioti talega ni gauna, Pita au sa kerei iko saraga mo biuta na ka kece oqo, mo vakavulica ka vakadinadinataka, veiqaravi ka solibula, loloma ka cakacaka ena yalodina, me yacova sara na siga era na vakayacora kina vei iko na veika era a vakayacora vei au.”
Ia a vuki tale kivei ira kece na iApositolo, ka rairai a kaya beka, “O iko beka e dua na lialia me vakataki ira na vunivola kei na Farisi, me vakataki Eroti kei Pailate? Vakacava o iko, o vakataki iratou, nodratou vakasamataka ni cakacaka oqo e rawa me vakamatei vakarawarawa mai na noqu vakamatei? Vakacava o iko, me vakataki iratou, nodratou vakasamataka ni kauveilatai kei na ivako kei na ibulubulu sa kena icavacava taucoko, ka sa rawa vei keda vakayadua meda lesutale ena marau ki na noda ituvaki cava ga eda a tu taumada kina? Ragone, e vakacava beka na noqu bula kei na noqu loloma e sega beka ni a tara vakatitobu cake sara na lomamuni me vakatauvatani kei na kena oqori?”
Kemuni na taciqu kei na ganequ, sega ni kila rawa se eda na vakacava tu li ena Siga ni Lewa, ia au na kurabui sara vakalevu kevaka ena dua na maliwa ni gauna ni veitalanoa o ya me na sega kina ni taroga vei keda o Koya na ka vata ga a tarogi Pita kina o Karisito: “Ko sa lomani au, se segai?” Au nanuma ni o Koya ena vinakata me kila ni kevaka ena noda bula vakayago, takiveiyaga, vagonegonea, eda sa bau kila tu ni dua na imatai ka ivunau cecere duadua vei ira kece—“Mo lomani Jiova na nomu Kalou ena lomamu taucoko, kei na yalomu taucoko, kei na nomu nanuma kece ga.”13 Kevaka me na dua na gauna vaka ko ya e rawa meda kaya yani kina, “Io, na Turaga, ko ni sa kila niu sa lomani kemuni,” ena qai taleva lesu vei keda o Koya ni ivakarau ni loloma cecere duadua sa ikoya na dau yalodina tu ga e veigauna.
“Kevaka dou sa lomani au, dou talairawarawa ki na noqu vunau,”14 a kaya o Jisu. Ia era tu na wekada mera vakalougatataki, gonelalai mera taqomaki, dravudravua mera vukei, kei na dina me taqomaki. Era tu eso na cala meda vakadodonutaka, dina me wasei, ka vinaka me vakayacori. Me vakalekalekataki, e gadrevi meda bula ena gugumatua vakatisaipeli me ivakaraitaki ni noda lomani Koya sa Vakalomalagi. Sa sega ni rawa meda biuta ka sega ni rawa meda lesuva tale. Ni oti noda mai sotava na Luvena na Kalou bula, sa na sega tale ni dua na ka me tautauvata kei na veika e liu. Na Lauvako ena Kauveilatai, Veisorovaki, kei na Tucaketale i Jisu e vakaraitaka na itekitekivu ni dua na bula va-Karisito, e sega ni kena itinitini. Sa ikoya na dina oqo, na kena dina, a rawa kina vei iratou e dua na iwiliwili ni dauqoli e Kaleli me yaco tale me ratou Apositolo ka sega mada ga ni bau dua na valenilotu se iseleiwau15 me tu vei ratou ka yaco me ratou vakaituvakitaka na itukutuku makawa ni vuravura eda sa bula tu kina oqo.
Na noqu ivakadinadina kivei kemuni kece sa ikoya ni ra sa vakalesuitale mai ki vuravura na idola vakaiapositolo oqori ka qai kunei ena Lotu i Jisu Karisito ni Yalododonu Edaidai. Vei kemuni na se bera ni duavata mai kei keimami ena sala oqo ka vakavuna na kena itinitini o Karisito, keimami kaya, “Yalovinaka ni gole mai” Vei kemuni o ni a tu mada kei keimami ena dua na gauna ka o ni sa vakasukasuka yani, ka sa digitaka mo ni vakadigia na itovo vakavanua mai na vata ni taucoko ni Veivakalesuitale mai ni kosipeli, au kaya, “O na sotava tiko e levu na bogi balavu kei na lala ni lawa ni qoli.” Keimami kacivi kemuni mo ni lesu mai, ni dina tiko, lomana na Kalou, ka veivuke ena yalodina. Au vakuria na veikacivi oqori ena yalodina vakadeitaki na daukaulotu kece ka ra sa bau tu ena tobu ni veipapitaisotaki ka laveliga ena sukuwea ka kaya, “Sa lesi au ko Jisu Karisito.”16 Na ilesilesi ko ya a dodonu me veisautaka vakadua na noda saumaki, ka sa dodonu me a veisautaki iko talega. Kivei kemuni na itabagone ni Lotu ko ni sa tubucake tiko mai ki na ilesilesi kei na valetabu kei na vakamau, keimami kaya, “Lomana na Kalou ka mo dau savasava tiko mai na dra kei na ivalavala ca ni itabatamata oqo. E tu na nomu cakacaka vakaitamera mo vakayacora, ka toqai ena itukutuku kaburaki vakasakiti ka vakaraitaka o Peresitedi Thomas S. Monson e nanoa. E namaka na Tamamu mai Lomalagi na nomu yalodina ena veitaba gauna yadua ni nomu bula.”
Au tukuna kivei kemuni kece o ni rogoca na noqu itukutuku, na domo i Karisito e rogoci ena veigauna taucoko ka tarogi keda vakayadua tiko, ni se vo tiko na gauna “Ko sa lomani au, se segai?” Ena vukuda kece sara, au sauma ena vakacegu ni yaloqu, “Io, na Turaga, ko ni sa kila niu sa lomani kemuni.” Kei na noda “taura na isiviyara,”17 eda na sega tale ni railesu me yacova ni sa mai cava na cakacaka ka sa veiliutaki e vuravura na noda lomana na Kalou kei ira na wekada. Ena yaca i Jisu Karisito, emeni.
Show References
-
1. Joni 14:9.
-
-
3. Joni 21:3.
-
4. Raica na Joni 21:5.
-
5. Joni 21:6.
-
6. Luke 5:5.
-
7. Luke 5:6.
-
8. Joni 21:6.
-
9. Joni 21:7
-
10. Joni 21:15.
-
11. Joni 21:16.
-
12. Joni 21:17.
-
-
14. Joni 14:15.
-
15. Frederick W. Farrar, The Life of Christ (1994), 656; see chapter 62 for more on the plight of this newly founded Church.
-
-
17. Luke 9:62.


text:
Na Vunau e Tini
Sa cavuta ko Jiova na vunau e tini.
Na Lako yani 20:1-17; "Koi au ko Jiova na nomu Kalou, ko koya ka kauti iko mai na vanua ko Ijipta, mai na vale ni veivakabobulataki".
- 1. "Me kakua vei iko na Kalou tani, koi au duaduaga"
- 2. "Mo kakua ni cavaka vei iko e dua na matakau ceuceu; se dua nai vakatakarakara ni ka mai lomalagi ecake, se dua na ka e tu e vuravura era, se dua na ka e na wasawasa e na yasa i vuravura".
- 3. "Mo kakua ni cavuta walega na yaca i Jiova na nomu Kalou; ni sega ni vakadonui koya ko Jiova sa cavuta wale na yacana".
- 4. "Mo nanuma na siga ni vakacecegu, mo vakatabuya. E ono na siga mo daucakacaka kina, ka kitaka kina na nomu cakacaka kecega; ia nai kavitu ni siga sa siga ni vakacecegu i Jiova na nomu Kalou".
- 5. "Mo vakarokorokotaki rau na tamamu kei na tinamu; me dede kiina na nomu bula e na vanua sa solia vei iko ki Jiova na nomu Kalou."
- 6. "Mo kakua ni laba"
- 7. "Mo kakua ni ia na veibutakoci"
- 8. "Mo kakua ni butako"
- 9. "Mo kakua ni beitaka vakailasu na kai nomu"
- 10. "Mo kakua ni kovoca na nona vale na kai nomu; mo kakua ni domona na watina na kai nomu, se kocova nona tamata, se nona vada, se nona pulumakau, se nona asa, se dua na ka sa nona na kai nomu".


text:
Ni da sa lako mai vei Jisu Karisito na iVakabula, ka vakasavasavataka na yaloda, eda sa na qai vakayagataki meda iyaya ni cakacaka ni yalayala cecere ena iVola iMomani.
Au a bole meu curu ena Marine Corps ni Amerika ena ivalu mai Vietnam. Oti ga vakalailai noqu yaco yani ena bareki mai Quantico, e Virginia, meu sa laki vuli, sa tukuni meu tucake tu vakadodonu ka tabu yavala ena yasa ni noqu idavodavo, kei na 54 na sotia curuvou. Au a sotava na noqu dauniveivakavulici, e dua na tamata momoqaqa ka sa qaseta na cakacaka kaukauwa vakaivalu, ena nona sa caqeta mai na katuba ki na bareki, ka curu mai ni kailavaka na ivakaro ka vakatawani ena veivosa tawakilikili.
Ni oti na veivakilaitaki vakadomobula o ya, sa qai tekivu mai mua ni bareki ka dua ena nona vakatarogi ira mai na sotia curuvou. Sega ni vakavoca e dua o daunidrili ni na tukuna ga e dua na ka vua na sotia yadua me vakasewasewani ira kina ena domolevu. Toso mai vakamalua ena nodra sauma lesu me vaka e vakaroti mai ena: “Io” se “Sega saka, Satini.” Au sega ni raica vinaka na ka e cakava tiko, baleta ni keimami vakaroti me keimami tucake tu vakadodonu, ka rai ga ki liu. Ia ni sa yaco mai vei au, e a taura na noqu kato dreketi ka vakalala na kenai usana ena dela ni loga e dakuqu. E a vakaraica na ka era tiko e loma, lesu mai, ka mai tucake tu e mataqu. Au sa vakarautaki au ena ka mena cakava. A taura tu e ligana na noqu iVola iMomani. Au sa namaka toka me na karalaki au mai, ia, e qai sega, ka ni a toso voleka mai vei au ka vakasolokakanataka mai vei au, “O iko beka e dua na Momani?”
Au kailavaka lesu me vaka a vakaroti, “Io saka, Satini.”
Au a namaka tale na ka ena tarava. Mani sega, ka ni a tu vakadua, laveta cake na ligana ka taura tu na noqu iVola iMomani ka vosa vei au ena domo rogo lailai sara ka va-ka, “Ko vakabauta li na ivola oqo?”
Au kailavaka tale yani, “Io saka, Satini.”
Ena gauna qo, au a vakadeitaka e lomaqu ni na karalaki au mai ena so na vosa torosobu baleti ira na Momani kei na iVola i Momani, ia e a tucake tu ga ena vakanomodi. A lesu tale ki na noqu loga ka laki biuta vakamalua na noqu iVola i Momani. Sa qai mai tomana na nona ilakolako siviti au ka sega ni cegu ka laki tomana tale na nona vosa karakara tawakilikili vei ira na vo ni sotia vou.
Au se dau vakananuma voli ga na vuna a vakagalalataki au kina na satini momoqaqa ni marini oya ena siga oya. Ia, au vakavinavinakataka ga ni rawa vei au meu kaya ena tabuvakasuka, “Io, au lewena na Lotu i Jisu Karisito ni Yalododonu Edaidai” kei na “Io, Au kila ni iVola i Momani e dina.” Na ivakadinadina oqo, sa dua na isolisoli talei ka soli mai vei au ena kaukauwa ni Yalo Tabu ena veivuke ni rua na daukaulotu kei na dua na daunivakasala ni kuoramu ni bete.
Niu a yabaki 14, erau a vakavulica na noqu matavuvale na daukaulotu o Lee Pearson kei Boyd Camphuysen ena kosipeli vakalesuimai i Jisu Karisito, kau a qai mani papitaiso. Ni oti e rua na yabaki, e qai bolei au na noqu daunivakasala ni kuoramu ni bete o Richard Boren, meu wilika na iVola i Momani. Au a vakadonuya na bolebole o ya, kau qai wilika e ya tini na tabana ena veibogi me yacova niu sa vakaotia.
Ena tabana e tiko kina na ivakamacala, au wilika ni “volai vei ira na Leimani, ni ra kawa mai na yavusa i Isireli, vakakina vei ira na Jiu kei na Matanitu Tani.” Ena ivakamacala taumada ni iVola i Momani: E Dua Tale na iVakadinadina kei Jisu Karisito, e tukuni kina ni o ira na Leimani, “era sa itubutubu qase ni matavuvale ni kai Idia Damudamu.” Niu wilika na iVola i Momani, e vaka vei au, ni oqo na ivolatukutuku baleti ira na wekaqu na kai Idia Damudamu. E tukuna tiko na italanoa ni dua na kawa tamata, ka qai tukuni e muri ni ra Leimani, ka ra lako mai Jerusalemi, ki na dua na “vanua yalataki” (1 Nifai 2:20) ena 600 na.yabaki. E baleta na nona veituberi na Kalou vei ira na tamata era a bula tu e Amerika ena dua na gauna sa oti. E wili kina na ka e yaco ena nona a rairai o Jisu Karisito vei ira ni a Tucaketale mai na mate. Eso na itukutuku e tiko ena iVola i Momani e kaya ni yaco na gauna era a veiseyaki kina e lomai Amerika kei na so na yanuyanu ciri volekata (raica na Alama 63:9–10). Era a kaya na nodra parofita ni ra lewe levu na kai Matanitu Tani, era na lako mai ki na vanua yalataki oqo, ka na samuti ira na Leimani na cudru waqawaqa ni Kalou, ka ra na veiseyaki, vakararawataki ka na voleka sara ni vaqeyavutaki (raica na 1 Nifai 13:10–14).
Na tukaqu vakarua o Echo Hawk, e dua na Pawnee ni Idia, a sucu ena loma ni 1800 ena vanua sa vakatokai tu nikua me o Nebraska. Ni yabaki 19 ga era sa vakaukauwataki na nona mataqali mera solia e rauta ni 23-na milioni na eka (9.3 na milioni na ha) ni qele mera tawana na dewavanua. Ena yabaki 1874 era sa vakau sara na Pawnee me vica vata tale na drau na maile ki na ceva, ki na dua na vanua lailai vagalala ka koto ena Oklahoma Indian Territory. Sa lutu sara na kedra iwiliwili na Pawnee mai na 12,000 ki na 700 ni oti nodra yaco ki Oklahoma. O ira na Pawnee, me vakataka na veiyavusa tale eso, sa ra veiseyaki, vakararawataki ka voleka sara ni vakawabokotaki.
Na iVola i Momani e tiko kina e dua na itukutuku bibi vei ira na kawa i Leimani, e dua na iwase ni kawa i Isireli. E a vakaraitaka na itukutuku oqo o Nifai, ena nona vakadewataka tiko na raivotu nei tamana me baleta na itabagauna oqo: “Ia, era na qai kila ena siga ko ya na vo ni nodatou kawa ni ra sa mataqali i Isireli, ka ra sa tamata ni veiyalayalati ni Turaga; ia era na qai kila na kedra itukutuku na nodra qase, kei na itukutuku vinaka ni nodra iVakabula ka a vakatavulica vei ira na nodra qase ko Koya, ia era na kila kina na nodra iVakabula, kei na usutu ni Nona ivakavuvuli, ka ra kila talega na sala, mera lako mai kina vua ka vakabulai.” (1 Nifai 15:14).
Na iVola iMomani sa ivola tabu. E tiko kina na taucoko ni kosipeli tawacava. E a vola na parofita o Josefa Simici, ni iVola iMomani [sa] ivola ka dodonu duadua vakaoti vei ira na ivola e vuravura, ka sa vatuivakadei ni noda lotu, ka na toro voleka vua na Kalou e dua na tamata ena nona bulataka na kena ivakavuvuli mai na ivola tale eso.” (Nodra iVakavuvuli na Peresitedi ni Lotu; Josefa Simici [2007], 69). Sa tu kina e dua na itukutuku vei ira kece na tamata e vuravura.
Ena gauna au yabaki 17 kina ka wilika na iVola iMomani ena imatai ni gauna, au a vakanamata ki na yalayala i Moronai: “Ia, ni dou sa wilika na itukutuku oqo, mo dou kerea vua na Kalou na Tamada Tawamudu ena yaca i Karisito, me vakatakila vei kemudou se dina se sega, ia kevaka dou sa kerea ena yalodina ena lomamudou taucoko, ka vakabauta na Karisito, ena vakatakila vei kemudou ko Koya ena kaukauwa ni Yalo Tabu ni sa dina” (Moronai 10:4).
Niu sa tekiduru ena masu, au a ciqoma e dua na veivakauqeti kaukauwa vakayalo ni sa dina na iVola i Momani. Na ivakadinadina oya sa vukei au meu tuvana vakamatau na noqu itosotoso ni bula.
Au vakadreti ira kece na tamata mera wilika na iVola i Momani: E Dua Tale na iVakadinadina kei Jisu Karisito.
Au kerei ira vakatabakidua na ivovo ni wiliwili ena mataqali i Isireli, na kawa ivuvu ni tamata mai na iVola i Momani, ena vanua cava ga o ni tiko kina mo ni wilika ka wilika tale na iVola i Momani. Vulica na yalayala ka tiko ena iVola iMomani. Muria na ivakavuvuli kei na ivakaraitaki i Jisu Karisito. Cakava ka maroroya na veiyalayalati kei na Turaga. Vakasaqara ka muria na veituberi ni Yalo Tabu.
Au sa na tinia ena vosa i Amalekai, e dua tale na parofita ena i Vola i Momani: “Oi kemudou na wekaqu lomani, au vinakata mo dou lako mai vua na Karisito, na Yalosavasava ni Isireli mo dou bula ena nona veivakabulai kei na kaukauwa ni nona veisereki. Ia, dou lako mai ka cabora na yalomudou taucoko me isoro kivua, ka ia tikoga na lolo kei na masumasu ka vosota me yacova na ivakataotioti, ia me vaka sa bula na Turaga, dou na bula vakaidina.” (Omanai 1:26).
Ni da sa lako mai vei Jisu Karisito na iVakabula, ka vakasavasavataka na yaloda, eda sa na qai vakayagataki meda iyaya ni cakacaka ni yalayala cecere ena iVola iMomani. Oqo na noqu ivakadinadina ena yacai Jisu Karisito, emeni.


text:
Na Veiyalayalati Makawa
From Wikipedia
Ai Vola Tabu: A yaca ni veivola yadua e Na Veiyalayalati Makawa[Veisautaki | edit source]
- Ai matai ni vloa i Mosese sa vakatokai nai Vakatekivu
- Ai karua ni vola i Mosese sa vakatokai na Lako Yani
- Ai katolu ni vola i Mosese sa vakatokai na Vunau ni soro
- Ai kava ni vola i Mosese sa vakatokai na Tiko voli mai na lekutu
- Ai kalima ni vola i Mosese sa vakatokai nai Vakarua
- Ai vola kei Josua
- A kedrai tukutuku na Dauveilewai
- Ai vola kei Ruci
- Ai matai ni vola i Samuela
- Ai karua ni vola i Samuela
- Ai matai ni Kedrai vola na Tui
- Ai karua ni Kedrai vola na Tui
- Ai matai ni vola ni Veika sa caka e na veiguna
- Ai karua ni vola ni Veika sa caka e na veiguna
- Ai vola i Esera
- Ai vola i Niemaia
- Ai vola kei Esiteri
- Ai vola kei Jope
- Ai vola na Same
- Ai vola na vosa Vakaibalebale
- A nonai vola na Dauvunau
- na sere i Solomoni
- Ai vola i Aisea na Parofita
- Ai vola i Jeremaia na Parofita
- Ai vola i Isikeli na Parofita
- Ai vola i Taniela na Parofita
- Ai vola i Osea na Parofita
- Ai vola i Joeli na Parofita
- Ai vola i Emosi na Parofita
- Ai vola i Opetaia na Parofita
- Ai vola i Jona na Parofita
- Ai vola i Maika na Parofita
- Ai vola i Neumi na Parofita
- Ai vola i Apakuki na Parofita
- Ai vola i Sefanaia na Parofita
- Ai vola i Akeai na Parofita
- Ai vola i Sakaraia na Parofita
- Ai vola i Malakai na Parofita


text:
Na saumaki sa ikoya na inaki taucoko ni vulica na kosipeli kei na veivakavulici. Na saumaki e sega ni dua ga na ka e yaco. Sa ikoya e dua na vakasaqaqara ni bula taucoko meda yaco vakalevu cake sara meda vakataka na i Vakabula.
Au a vola e dua na ka lekaleka ka basika mai ena Liaona kei na Ensign ena vulai katakata se qai cava ga oqo. A imeli mai vei au na luvequ tagane ka kaya, “Ta, de rawa mo tukuna mai vei keitou na gauna o dau vola kina e dua na ka me na tabaki.” Au sauma lesu, “Au via vakadeitaka ga kevaka o dau wilika tiko na mekasini ni Lotu.” A vakamacalataka lesu mai ni luvena gone yalewa yabaki 10 sa dau “wilika tiko na mekasini ni Lotu. A taura mai na Ensign ena katonimeli, lako mai vale, ka mai wilika. A qai gole mai ena neirau rumu ka vakaraitaka vei keirau na ka o vola.”
E baleta ni vinakata me vuli na makubuqu gone yalewa e dau wilika kina na Ensign. A cakava sara ga vakaikoya mai na vakayagataka na nona galala ni digidigi. A qai vakadonuya walega oqo na Mataveiliutaki Taumada na ivurevure vou ni vuli vei ira na itabagone ka na tokona na gagadre vakatamata ni itaba gone mera vuli, bula, ka wasea na kosipeli. Na ivurevure vou oqo e sa rawa me na raici ena kompiuta. Ena Janueri eda sa na tekivu vakayagataki ira ena valenivuli. (Vulica vakalevu cake na ivurevure vou ni vuli me baleti ira na itabagone ena lds.org/youth/learn.)
Ena veivakavulici ni i Vakabula, e ka bibi duadua na nona galala ni digidigi o koya me vuli. E sega ni vakaraitaka walega o Koya na veika me vakavulici ia na kena vakavulici vakacava. A vakatabakiduataka o Koya na nodra gagadre na via vuli. A vukei ira vakayadua mera raica na dina me baleti ira.1 E dau rogoca o Koya na nodra taro.2
Na ivurevure vou ni vuli oqo ena vukei keda kece sara meda vuli ka veivakavulici ena sala ni i Vakabula ena noda veivuvale kei na noda valenivuli.3 Ena noda vakayacora, eda sa na malele tiko ki na Nona veisureti meda “lako mai, mo muri au,”4 me vaka ga na ivakavuvuli totoka nei Elder Robert D. Hales. Ena kena vakatorocaketaki na ivurevure vou oqo, au raici ira na iliuliu kei na qasenivuli ena veimataisoqoso kei na semineri nodra veivakasalataki vata kei ira na itubutubu me rawa ni ra rawata na nodra gagadre o ira na vuli. Au sa raici ira na gone yalewa ena nodra kalasi, o ira na gone tagane ena nodra kuoramu ni Matabete i Eroni, kei na itabagone ena Wilivola ni Sigatabu nodra vulica mera vakayagataka na nodra galala ni digidigi ka ra lewa na ka mera kitaka.
A lomatarotarotaka e dua na qasenivuli ni Wilivola ni Sigatabu ni itabagone ena nodrau vukei vakacava e rua na gone tagane leqa nodrau vakasama na vakayagataki ni nodrau galala ni digidigi ka cakava vakairau. Ena nona sureti ira na lewenikalasi mera wasea na veika era sa vulica, e sa lomaleqataka de rau na besetaka o rau na gone tagane oqo na nona veisureti. Ia a sega. A tucake e dua ka vakavulica na veika e sa vulica ka qai sureti nona itokani leqa nona vakasama me vukei koya. Ena nona sa tekivu tovolea vakaukauwa o kena imatai, sa tu vata kei koya o nona itokani ka vakasolokakana e daligana me rawa ni vakauqeti koya. E rau a veivakavulici ruarua ena siga o ya. Rau a vakavulica na veika a vakavulica na i Vakabula, ia e rau a veivakavulici tale ga ena mataqali veivakavulici ni i Vakabula. Ena nona veivakavulici na i Vakabula, a cakava o Koya mai na loloma me baleti ira vakayadudua a vakavulici ira tiko o Koya, me vaka ga a cakava o nona itokani vakavuli vei koya nona itokani.5
Ena noda vulica ka vakavulica Nona vosa ena Nona ivakarau, eda sa ciqoma Nona veisureti meda “lako mai, mo muri au.” Meda muri Koya me dua na ikalawa ena dua na gauna. Ena ikalawa vakayadua, eda sa toso voleka cake yani vua na i Vakabula. Meda veisau. E kila na Turaga ni sega ni yaco mai vakatotolo na tubu vakayalo. E lako tiko mai vakamalua. Ena gauna vakayadua eda ciqoma kina na Nona veisureti ka digitaka meda muri Koya, eda sa toso cake sara ena gaunisala ki na taucoko ni saumaki.
Na saumaki sa ikoya na inaki taucoko ni vulica na kosipeli kei na veivakavulici. Na saumaki e sega ni dua ga na ka e yaco. Sa ikoya e dua na vakasaqaqara ni bula taucoko meda yaco vakalevu cake sara meda vakataka na i Vakabula. E tukuna tale vei keda o Elder Dallin H. Oaks na noda “kila” e sega ni rauta. “Meda ‘saumaki’ … o koya e gadrevi kina meda cakava na ka ka rawata sara.”6 Na vulici ni saumaki e dua na tomani ni cakacaka ni kila, cakava, ka rawata sara. E tautauvata, na vakavulici ni saumaki e gadrevi kina na idola ni vunau, veisureti ni kena cakacakataki, kei na veivakalougatataki yalataki.7 Ena noda vakavulica na ivunau dina, eda sa vukei koya e vuli me kila. Ena noda sureti ira eso ena kena cakacakataki, eda vukei ira mera cakava vaka kina se bulataka na ivunau. Kei na gauna e lako mai kina na veivakalougatataki a yalataka na Turaga, eda sa veisau. Me vakataki Alama, e rawa ni yaco meda buli vou.8
Na ivurevure vou ni vuli me baleti ira na itabagone e dua tiko na kena inaki tudonu: me vukei ira na itabagone mera yaco mera saumaki ki na kosipeli i Jisu Karisito. Walega oqo au raica e dua na gonetagane ena kalasi ni Wilivola ni Sigatabu ni itabagone nona kunea na dina me baleti koya. Ena noqu kidava na dredre ni nona vakasamataka tiko e dua na ka a sotava mai na nona bula vakaikoya ka semati vata ki na Veisorovaki, au a tarogi koya kevaka e sa bau vakila ena dua na gauna na veivosoti. A sauma lesu mai: “Io, me vaka ga na gauna o ya noqu a vakamavoataka na ucuna e dua na cauravou ena neitou qito soka tiko. Au sa maduataka sara ga. Au lomatarotarotaka se cava meu cakava me vinaka kina na yaloqu. Au a mani gole ki na nona vale ka kerea vua me vosoti au, ia au kila ni gadrevi meu cakava eso tale na ka, au mani qai masu, au sa qai vakila ni Tamada Vakalomalagi e sa vosoti au talega. Kivei au sa ikoya oqo na ibalebale ni Veisorovaki.”
Ena nona wasea ena kalasi ni siga o ya na veika a sotava oqo, a wilika mai na Joni 3:16—“Ni sa lomani ira na kai vuravura vakaoqo na Kalou, me solia kina na Luvena e dua bauga sa vakatubura”—ka qai vakadinadinataka na kaukauwa ni Veisorovaki. Na ivunau oqo a sega tale vakadua ni kunei me yali mai vua na cauravou oqo. A yaco me tiki ni nona bula baleta ni a taroga na nona taro ka vakayagataka na nona galala me vakayacora.9
Sa yaco me veisau sara vakalevu na cauravou oqo, ka vaka kina o ira na nona lewenikalasi. Era vakatabakiduataka ena dua na idola ni vunau mai na vulici ni ivolanikalou. Era semata vata na vosa tabu oqori ki na nodra dui bula ka qai vakadinadinataka na veivakalougatataki e lako mai vei ira ena vuku ni kena bulataki na ivakarau ka rau duavata kei na ivunau. Ena noda vakavulica na kosipeli i Jisu Karisito, eda vakatabakiduataka ena ivolanikalou kei na nodra vosa na parofita ni gauna oqo. Eda vakararavi ena tikinivosa tabu me vukea na vakaukauwataki ni vakabauta, tara cake na ivakadinadina, ka vukei keda vakayadua meda yaco me taucoko na noda veisau. Na ivurevure vou ni vuli me baleti ira na itabagone ena vukei ira taucoko era vakayagataka mera kila ka bulataka na vosa ni Kalou.
Ena noqu vakavulici ira tiko na Yalododonu e Costa Rica, au taura cake e dua na ilavelave ni Veituberi, Me iLutua ni Bula ka taroga, “Io, o ni lewe vica sa tiko vei kemuni na ilavelave ni ivolavakarau oqo?” E voleka ni o ira kece era laveliga. Ena matadredredre, au kaya, “Au kila o ni sa wilika tiko ena veisiga yadua.” Au kurabui, e dua na marama ena iyatu e liu a laveliga, vakaraitaka ni sa wilika tiko e veisiga. Au kerei koya me lako cake mai ena itutu ni vunau ka mai vakamacalataka. A sauma lesu, “Ena veimataka au wilika na iVola i Momani. Ia au a qai wilika eso na ka ena Veituberi, Me iLutua ni Bula me rawa kina niu vakavulici ira na luvequ ena veika au sa qai vulica ena kena sala uasivi duadua.”
A vinakata me vulica ka vakavulica Nona vosa ena Nona sala, a mani vulica kina na Nona vosa ena ivolanikalou ka qai vulica me vakavulica vakacava na Nona vosa me rawa kina vei ira na luvena mera veisau. Na nona ituvatuva ni vulici ni kosipeli kei na veivakavulici era a sega ni yaco taucoko vata ga, au vakabauta, ena dua na gauna. A vakatulewataka me cakava e dua na ka. Kei na levu ga ni ka a cakava ena nona kila ni dodonu me cakava, na levu cake ga ni vakaukauwataki koya na Turaga me lako ena Nona sala.
Ena so na gauna na gaunisala ki na veisau e rawa me sa rui yawa ka dredre. Sa luluqa tu ena Lotu na tavalequ ena 50 na yabaki. Me yacova sara nona 60 vakacaca sa qai tekivu me ciqoma tale na veisureti ni i Vakabula me lesu tale mai. E vuqa sara era sa vukei koya tiko. E dua na dauveituberi vakavuvale e dau vakauta vua e dua na itukutuku vakaivola ena meli ena veivula yadua ena 22 na yabaki. Ia me vakatulewataka nona via lesu tale mai. Me vakayagataka na nona galala ni digidigi. E gadrevi vua me taura na imatai ni kalawa—ka mai dua tale, ka dua tale. Ena gauna oqo e rau sa vauci vata vakaveiwatini, ka sa veiqaravi tiko ena matabisopi.
Keitou a vakaraitaka wale ga oqo vei koya na iyaloyalo ka vakatorocaketaki kina nodra vukei na iliuliu kei na qasenivuli mera vakayagataka na ivurevure vou ni vuli. Ni mai cava na sara iyaloyalo, a ravita sobu nona idabedabe o tavalequ ka kaya, me vaka ena yalo e luvuci. “Kevaka beka me a tu na kena oqori vei au ena gauna au se gone kina, ke a sega ni yaco meu luluqa.”
Ena vica na macawa sa oti au sotava e dua na gone tagane ka a leqa vakalevu tu. Au a taroga kevaka e lewe ni Lotu. A kaya vei au ni a vakatitiqataka na Kalou, ia na gauna ni nona bula e liu e a veitokani vata tu kei na Lotu. Ena noqu kaya vua me baleta na noqu ilesilesi ena Wilivola ni Sigatabu kau na vosa tiko ena koniferedi raraba, a kaya, “Oi, kevaka o na vosa tiko, au sa na sarava na soqoni oqori.” Au nuitaka ni sa na sarava tiko nikua. Au kila kevaka e sarava tiko, e sa na vulica eso na ka. Na Vale ni Koniferedi oqo e sa rui vanua kilai tani duadua ni vuli kei na veivakavulici ni saumaki.
Ena noda bulataka na ivakavuvuli era vakavulica mai o ira eda tokona mera parofita, daurairai, ka dauvakatakila, eda vulica ena sala ni Vakabula.10 Eda cavuta e dua na ikalawa voleka sara Vua. Ni sa na mai cava na koniferedi oqo, au sureti kemuni vakayadudua sara o ni rogoca tiko mai na domoqu mo ni cavuta na ikalawa o ya, mo ni ciqoma na veisureti ni Turaga mo “lako mai, mo muri au.” Me vakataki ira na Nifai ena gauna e liu, e rawa meda lesu tale ki na noda “veivale ka vakasamataka e lomamudou na veika … au [sa] tukuna, ia mo dou kerea vei Tamaqu, ena yaca[i Karisito] me [da]vakatakila na kena ibalebale.”11
Eda vinakati ira na tamata gone yadudua mera kila. Eda vinakati ira mera vuli, veivakavulici, ka bulataka na kosipeli i Jisu Karisito ena veisiga yadua. Oqo na ka e vinakata na Turaga me baleti keda kece sara na Luvena. Kevaka o dua na gonelailai, dua na itabagone, se dua na uabula, au sureti iko mo lako ka muri Koya ka muria na Nona ikalawa. Ena noda cavuta vakayadua na ikalawa, au vakadinadinataka ni Turaga ena vakaukauwataki keda. Ena vukei keda o Koya meda lakova na iotioti ni gaunisala. Ena gauna e basika mai kina e dua na veivakataotaki, eda na lako tiko ga. Ni basika mai na vakatitiqa, eda na lako tiko ga. Eda na sega ni lesu tale imuri. Eda na sega vakadua ni lutu tani.
Au vakadinadinataka ni bula tiko na Kalou na Tamada kei na Luvena, o Jisu Karisito. Au vakadinadinataka ni i Vakabula e tomana tiko Nona kerei keda me vaka a cakava ena veigauna e liu meda lako mai Vua. E rawa vei keda kece meda ciqoma Nona veisureti. E rawa vei keda kece meda vuli, veivakavulici ka bulataka na Nona vosa ena Nona sala mai na dua noda ikalawa me voleka cake yani vua na i Vakabula. Ena noda vakayacora, eda na yaco meda veisau vakaidina. Ena yaca i Jisu Karisito, emeni.
Show References
-
1. Raica na Joni 3:1–7. Ena ilakolako oqo na i Vakabula a sauma na taro a taroga vakaikoya o Nikotimo. A vakavulica me vaka na veika a gadreva o Nikotimo. A vakatarai Nikotimo me vakayagataka na nona galala ni digidigi me vuli. A vukei Nikotimo o Koya me kunea na kena isau me baleti koya.
-
2. Raica na Joni 3:4; Josefa Simici—iTukutuku Makawa 1:18.
-
3. Raica na “Teaching the Gospel in the Savior’s Way,”lds.org/youth/learn/guidebook/teaching.
-
4. Raica na Luke 18:18–22.
-
5. Raica na 1 Joni 4:19.
-
6. Dallin H. Oaks, “Na Bolebole Mo Rawata,” Liaona, Janu. 2001, 41: “Na ivakadinadina sa ikoya na kena kilai kei na kena tukuni. Na kosipeli e vakavulica vei keda meda ‘saumaki,’ o koya e gadrevi kina meda cakava na ka ka rawata sara. Kevaka eso vei keda sa vakararavi tu ga ena noda kila ka kei na noda vakadinadinataka na kosipeli, eda sa na wili vata kei ira na kila vakatikina ga ka sa bolei ira tiko o Jisu mera ‘saumaki.’ Eda sa kila tiko e dua e kaukauwa tiko na nona ivakadinadina, ka sega ni cakacakataka me vaka ni sa veisau.”
-
7. Raica na Eparama 2:11.
-
8. Raica na Mosaia 27:24–26; 2 Koronica 5:17.
-
9. Raica na David A. Bednar, “Yadrava Tiko ena Gumatua Kecega,” Liaona, Me 2010, 43: “E daru sa vukei ira tiko beka na luveda mera yaco mera ivakalesilesi ena cakacaka ka vakasaqara mera kila ka ena vuli kei na vakabauta, se daru sa vakavulici ira tiko beka na luveda mera waraka ka vakamumuri wale tu ga? Eda sa vakabibitaka tiko beka o ikeda na itubutubu na ivakarau ni ika vakayalo mera kania, se eda sa vukei ira tikoga mera cakacakataka, ka vulica ga vakai ira, ka tudei tu ka sega ni vakayavalati rawa? Eda sa vukei ira tiko beka na luveda mera maqusa yani ena kerekere, vakasaqaqara, kei na tukituki?”
-
10. Raica na Dennis B. Neuenschwander, “Parofita, Daurairai, Ka Dauvakatakila,” Liaona, Janu. 2001, 49–51.
-
11. 3 Nifai 17:3.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Ai Tukutuku-vinaka sa vola ko Jone
From Wikipedia
- E na i vakatekivu e a sa bula tu kina na Vosa, ka rau a tiko vata kei na Kalou na Vosa, ka sa Kalou na Vosa.
- E rau a tiko vata sara ga na Vosa kei na Kalou mai na i vakateviku.
- S abulia ka vakatubura na ka kece ga ko koya; ka sega ni dua na ka e caka me a sega ni cakava ko koya.
- Sa tu vu ana bula; i ana bula na rarama, ia e a sega ni bokoca rawa na rarama ko ya na butobuto.
- E a ta mai vu ana Kalou e dua na tamata; a yacana ko Jone.
- A lako mai ko koya me mai tukuna na rarama, me rawa ni ra vakabauta na tamata kece ga e na vukuna.
- E sega ni rarama ko ya ko koya, ia e a mai tukuna ga na rarama.
- Sa i koya sara ga ko ya rarama dina ka a lako mai ki vuruvuru ka mai vakararamataka na tamata kece ga.
- Ai Tukutuku-vinaka sa vola ko Maciu
- Ai Tukutuku-vinaka sa vola ko Marika
- Ai Tukutuku-vinaka sa vola ko Luke


text: 1Ni sa vosataka oti na veika kece ga oqo ko Jisu, sa qai kaya vei iratou na nona tisaipeli, 2“Sa vo ga e rua na siga, me vaka dou sa kila, me yaco na Kanavata ni Lakosivia, ka sa na soli yani na Luve ni Tamata me lauvako ki na kauveilatai ” 3Era sa qai soqoni vata na Bete Levu, ko Kaiafa na yacana, 4ka ra bukiveretaki Jisu me ra vesuka ka vakamatea. 5Ia, era sa kaya, “Me kakua ga e na gauna ni kanavata, de ra uwe kina na tamata ” 6Ni sa tiko ga ko Jisu mai Pecani e na vale nei Saimoni na vukavuka, 7sa lako mai vua e dua na yalewa ka kauta voli mai e dua na tavaya alapasita waiwai, e i sau dredre sara, ka livia e uluna ni sa kana tiko ko koya. 8Ia ni ratou sa raica na nona tisaipeli e ratou sa cudru sara, ka kaya, “A cava e vakamaumautaki kina vaka oqo? 9Sa rawa me volitaki na waiwai oqo e na dua na i lavo levu, ka me qai soli vei ira na dravudravua .” 10Ia ni sa kila ko Jisu, sa qai kaya vei iratou, “Na cava dou sagai koya kina na yalewa? Sa cakava vei au ko koya e dua na cakacaka vinaka. 11Ni ra sa tiko vata ga kei kemudou e na veigauna kece ko ira na dravudravua; ia, e sega ga ni dou na dau tiko vata ga kei au. 12Ni sa livia na yalewa oqo na waiwai e na yagoqu, sa vakarautaki au kina ki na noqu bulu. 13Au sa kaya vakaidina vei kemudou, e na veivanua kece ga e na vunautaki kina na i Tukutuku Vinaka oqo e na vuravura taucoko, e na tukuni kina na ka e cakava na yalewa oqo, ka me kena i divi ” 14E dua vei ira na lewe tinikarua, e vakatoka ko Jutasa Isikarioti, sa lako vei ira na bete levu, 15ka kaya, “Na cava dou na solia vei au, kevaka au na soli Jisu yani vei kemudou?” Era sa mani wilika ka solia vua e tolusagavulu na tiki ni siliva. 16Sa tekivu sara mai na gauna ko ya ko Jutasa me sa vakasaqara e dua na gauna e rawarawa me soli koya kina. 17E na i matai ni siga ni kana Madrai Sega-ni-vakaleveni, e ratou sa lako mai vei Jisu ko iratou na nona tisaipeli, ka kaya vua, “E vei ko ni vinakata me keitou la'ki vakarautaka mo ni kania kina na magiti ni Lakosivia?” 18Sa qai kaya ko Jisu, “Dou lako ki na koro levu, ki vua e dua na tamata ka kaya vua, ʻE kaya mai na i Vakavuvuli, Sa voleka mai na noqu gauna, au na qarava na Kanavata ni Lakosivia kei ira na noqu tisaipeli e na nomu vale ” ’ 19E ratou sa cakava na tisaipeli me vaka sa vakarota vei iratou ko Jisu, ka ratou vakarautaka kina na magiti ni Lakosivia. 20Ni sa yakavi mai, sa tiko sara kei iratou na lewe tinikarua me ra kana. 21Ni ra sa kana tiko, sa qai kaya, “Au sa kaya vakaidina vei kemudou, e dua vei kemudou e na bukiveretaki au .” 22Ia, e ratou sa rarawa sara kina, ka dui kaya vakaveitaravi yani vua, “Ko i au li, Turaga?” 23Sa qai sauma ko Jisu ka kaya, “O koya keirau sa tokoca vata kaya e na bilo, e na bukiveretaki au. 24Sa lako tiko ga na Luve ni Tamata me vaka sa volai tu e na vukuna; ia, sa kalouca na tamata sa bukiveretaki koya yani na Luve ni Tamata! E vinaka cake vua na tamata ko ya me kua ga ni sucu mai.” 25Sa qai vosa ko Jutasa, o koya ka bukiveretaki koya, “Ko i au li, qasenivuli?” Sa qai sauma ko Jisu, “Ko sa kaya ga ni ko iko.” 26Ni ratou sa kana tiko, sa qai taura na madrai ko Jisu, ka vakalougatataka, ka dovia, ka solia vei iratou na tisaipeli, ka kaya, “Dou taura, ka kania; oqo na yagoqu.” 27E sa qai taura na bilo, ia ni sa vakavinavinaka oti sa qai solia vei iratou, ka kaya, “Dou gunu kece kina; 28ni sa i koya oqo na noqu dra ni veiyalayalati vou, sa liviraki e na vukudra e lewe vuqa, me bokoci kina na i valavala ca. 29Au sa kaya vei kemudou, me tekivu oqo, au na sega mada ni gunuva tale na vua ni vaini oqo me yacova na siga au na gunuva vou kina kei kemudou e na matanitu nei Tamaqu” 30Ni ratou sa lagata oti e dua na sere, e ratou sa qai lako yani ki na Delana Veiolive. 31Sa qai kaya vei iratou ko Jisu, “Dou na tarabe kece ga e na vukuqu e na bogi edaidai, ni sa volai tu, ʻAu na yavita na i vakatawa ni sipi ka ra na dui veiseyaki na qele ni sipi.' 32Ia ni'u sa na vakaturi cake tale, au sa na liu vei kemudou ki Kalili.” 33Sa qai vosa ko Pita ka kaya vua, “Kevaka era tarabe kece e na vukumuni, au na sega ga ni tarabe ko i au .” 34Sa qai kaya vua ko Jisu, “Au sa kaya vakaidina vei iko, e na bogi ga edaidai, ni bera ni tagi na toa, ko sa na cakitaki au vakatolu ” 35Sa qai kaya vua ko Pita, “Kevaka sara ga e daru sa na mate vata, au na sega ni cakitaki kemuni.” E ratou sa vosa kece tale ga vaka kina na tisaipeli. 36Sa qai lako mai ko Jisu vata kei iratou ki na vanua e vakatokai ko Kecisemani, ka sa mani kaya vei iratou na nona tisaipeli, “Dou tiko e ke, me'u la'ki masu mada ki kea.” 37Sa qai kauti Pita kei rau na luve i Sepeti, ka sa yacovi koya mai na rarawa kei na yaluma. 38Sa qai kaya vei iratou, “Sa rui rarawa vakalevu na yaloqu, me vaka au sa na mate; dou toka e ke, ka me datou yadra vata tiko ” 39Sa qai lako yani vakalailai ki liu, ka biuti koya sobu vakatoboicu me masu, ka kaya, “I Tamaqu, kevaka e rawa, me kau tani mada vei au na bilo oqo; ia, me kakua ga ni vaka na lomaqu; ia, me vaka ga na lomamuni ” 40Sa qai lako mai vei iratou na tisaipeli ka raici iratou ni ratou sa moce tu, sa qai kaya vei Pita, “Oi, sa sega ni rawa me datou yadra vata tiko e na dua ga na aua? 41Dou yadra tiko ka masu, mo dou kakua kina ni tacori e na vere; sa gu tiko na yalo, ia sa malumalumu ga na yago.” 42Sa lako tale yani ka masu, ka kaya, “I Tamaqu, kevaka sa sega ni kau tani rawa na bilo oqo, ka me'u gunuva ga, me sa yaco ga na lomamuni ” 43Sa qai lako tale mai, ka raica ni ratou sa moce tu ni sa bibi ga na matadratou. 44Sa baci biuti iratou ga ka lako tale yani, ka la'ki masu e na kena i katolu ni gauna, ka cavuta na veivosa vata ga e liu. 45Sa qai lako mai vei iratou na tisaipeli, ka kaya vei iratou, “Dou sa moce ga ka vakacegu tiko? Raica, sa voleka sara na kena gauna, me soli yani na Luve ni Tamata ki na ligadra na tamata i valavala ca. 46Dou tu cake, me da lako! Raica, sa voleka mai oqo ko koya ka bukiveretaki au.” 47Ni sa vosa tiko ga, sa lako mai ko Jutasa, e dua vei iratou na lewe tinikarua, kei na dua na i lala levu era vakaiseleiwau, ka vakaiwau, mai vei ira na bete levu kei ira na nodra qase na tamata. 48Sa solia tu na daubukivere e dua na i vakatakilakila vei ira, sa kaya tu vei ira, “O koya ga au na reguca, sa i koya; dou vesuka.” 49Sa qai lako sara mai vei Jisu ka kaya, “Mo ni bula na i Vakavuvuli!” ka reguca sara. 50Sa qai kaya vua ko Jisu, “Noqu i tau, ko lako tu mai oqo vaka e vei.” Era sa qai lako mai ka vesuki koya. 51Ia, sa qai ucuna na nona i seleiwau e dua vei iratou ka tiko voli kei Jisu, ka taya kina na nona tamata na Bete Levu, ka taya laivi na daligana. 52Sa qai kaya vua ko Jisu, “Ciqimaka lesu tale na nomu i seleiwau ki na kena taga, ni ko ira kece ga era tauri i seleiwau era na mate e na i seleiwau. 53Ko nanuma beka ni sega ni rawa me'u kerei Tamaqu, ka na solia sara mai vei au ko koya e sivia e tinikarua na mataivalu agilosi? 54E na qai vakayacori vakacava na i Vola Tabu, ka tukuna na kena yaco ga me vaka oqo?” 55Sa qai kaya ko Jisu vei ira na lewe vuqa e na tiki ni gauna ko ya, “Dou lakova tiko li mai oqo e dua na daubutako, ni dou vakaiseleiwau ka vakaiwau tu mai ka mai vesuki au? Au a dau tiko ga e na veisiga sa oti mai na Valenisoro, ka'u veivakatavulici tiko ka dou a sega ni vesuki au. 56Ia, sa yaco na veika kece ga oqo me vakayacori kina na nodra i vola na parofita ” E ratou sa qai biuti koya kece ga na tisaipeli, ka dro. 57Era sa qai vesuki Jisu ka qai kauti koya yani vei Kaiafa na Bete Levu e na vanua era sa soqoni vata kina na daunilawa kei ira na qase. 58E sa muri koya vakayawa tiko ga yani ko Pita me yaco sara ki na loma ni bai ni Bete Levu, ka curu ka dabe vata kei ira na yadra me raica sara na kena i tinitini. 59Era sa qai vakasaqara ko ira na bete levu kei ira kece na lewe ni matabose e cake e dua na ka me ra beitaki Jisu kina, ka me na lewai kina me mate. 60Ia, era sa sega ga ni kunea e dua na ka, e dina ga ni ra sa lewe vuqa era a lako yani me ra beitaki koya vakailasu. Oti ko ya e rau sa qai lako mai e lewe rua, 61ka rau kaya, “Ko koya oqo e a kaya, ʻAu rawa ni vakarusa na Valenisoro ni Kalou, ka tara tale e na tolu ga na siga.” ’ 62Sa qai tu cake na Bete Levu ka kaya, “Sa sega beka na ka mo kaya mai? Na cava mada e rau sa mai beitaki iko kina ko i rau oqo?” 63Sa galu tu ga ko Jisu. Sa qai kaya vua na Bete Levu, “E na yaca ni Kalou bula au sa vakarota vei iko mo tukuna mai vei keimami se ko iko na Karisito na Luve ni Kalou bula, se sega ” 64Sa qai kaya vua ko Jisu, “Ko sa kaya ga ko iko. Ia au sa kaya vei kemudou, mai na gauna oqo ka lako yani, dou na raica na Luve ni Tamata ni sa dabe tiko e na liga i matau i Koya na Kaukauwa, ka lako tiko mai e na vei o ni lomalagi .” 65Sa qai dresulaka na nona i sulu na Bete Levu ka kaya, “Sa vosa vakacacataka na Kalou. Na cava tale eda sa vakasaqara tiko kina na i vakadinadina? Ko ni sa rogoca ga na nona vosa vakacacataka na Kalou. 66A cava na nomuni lewa? Era sa sauma mai ka kaya, “Sa dodonu me mate ” 67Era sa qai kasivita na matana ka vacuki koya, ka so e sabici koya, 68ka kaya, “Tukuna mada, ko iko na Karisito! Ko cei ko ya e sabici iko?” 69E dabe tiko yani e na rara ni lomanibai ko Pita. Sa qai lako mai vua e dua na vada ka kaya, “Ka iko tale ga ko dau tiko vata kei Jisu na kai Kalili.” 70Sa qai cakitaka ko koya e matadra kece ga, ka kaya, “Au sega ni kila se cava ko kaya ” 71Ni sa lako yani vaka ki na matamata, sa qai raici koya mai e dua tale na vada, ka kaya sara vei ira era tiko kina, “Ko koya oqo e dau tiko kei Jisu na kai Nasareci ” 72Sa cakitaka tale ko koya ka bubului sara kina, ka vaka, “Au sega ni bau kilai koya na tamata ko ya.” 73Sega ni dede, era sa lako mai ko ira era tu voleka ka kaya vei Pita, “Sa i iko dina ga e dua vei ira, ni sa tukuni rko ga na nomu vosa.” 74Sa qai vakatekivu ko koya me kaya ni nona ca ga kevaka e lasu, ka bubului tale ga, “Au sa sega ni kilai koya ” Sa qai tagi sara na toa. 75Ia sa qai nanuma sara ko Pita na vosa i Jisu, “Ni sa bera ni tagi na toa, ko sa na cakitaki au vakatolu.” Sa qai curu yani ki taudaku ka tagi vakalevu sara.


text: 1Na i vola ni kawa i Jisu Karisito, na luve i Tevita, na luve i Eparaama. 2E tama i Aisake ko Eparaama, ka tama i Jekope ko Aisake, ka tama i Juta kei iratou na tuakana kei iratou na tacina ko Jekope, 3e tama i Veresi kei Sera ko Juta, ka tinadrau ko Tema, ka tama i Eseroma ko Veresi, ka tama i Erami ko Eseroma, 4ka tama i Amenatave ko Erami, ka tama i Nasoni ko Amenatave, ka tama i Salimoni ko Nasoni, 5ka tama i Poasa ko Salimoni, ka tinana ko Reapi, ka tama i Opeti ko Poasa, ka tinana ko Ruci, ka tama i Jese ko Opeti, 6ka tama i Tevita na tui ko Jese. E tama i Solomoni ko Tevita na tui, ka tinana na wati Uraia, 7ka tama i Riopoama ko Solomoni, ka tama i Apaijia ko Riopoama, ka tama i Asa ko Apaijia, 8ka tama i Josefata ko Asa, ka tama i Jorame ko Josefata, ka tama i Usaia ko Jorame, 9ka tama i Jocami ko Usaia, ka tama i Aasi ko Jocami, ka tama i Esekaia ko Aasi, 10ka tama i Manasa ko Esekaia, ka tama i Emoni ko Manasa, ka tama i Josaia ko Emoni, 11ka tama i Jekonaia kei iratou na tuakana kei iratou na tacina ko Josaia, donuya na gauna ni nodra kau yani ki Papiloni. 12Ia ni ra sa kau ki Papiloni e a qai sucu ko Salacieli na luve i Jekonaia, ka tama i Serupepeli ko Salacieli, 13ka tami i Apiuta ko Serupepeli, ka tama i Elaiakimi ko Apiuta, ka tama i Asori ko Elaiakimi, 14ka tama i Setoki ko Asori, ka tama i Akeimi ko Setoki, ka tama i Iliuta ko Akeimi, 15ka tama i Iliasa ko Iliuta, ka tama i Matani ko Iliasa, ka tama i Jekope ko Matani, 16ka sa i Jekope na tama i Josefa na wati Meri, ka a sucu mai vua ko Jisu, ko koya ka vakatokai me Karisito. 17O koya goua sa mani tinikava taucoko kina na i tabatamata mai vei Eparaama ki vei Tevita, ka tinikava na i tabatamata mai vei Tevita ki na nodra kau ki Papiloni, ka tinikava na i tabatamata mai na nodra kau ki Papiloni, ki vei Karisito. 18E vaka oqo na sucu i Jisu Karisito. E a sa musuki tu ko Meri na tinana vei Josefa, ia ni se bera ni rau la'ki tiko vata sa votu na nona bukete mai vua na Yalo Tabu. 19Ia ko Josefa, e na nona yalo dodonu, e sega ni vinakata me vakamaduataki Meri, sa mani lomana kina me sa sereki koya vakavuni ga. 20Ia ni sa vakananuma tiko ko koya na ka oqo, sa qai rairai vua e na tadra e dua na agilosi ni Turaga, ka kaya, “Josefa, na luve i Tevita, kakua ni rere ni kauti Meri na watimu, ni sa mai vua na Yalo Tabu na ka sa kunekunetaka; 21e na vakasucuma ko koya e dua na gonetagane, ka mo vakayacani koya me yacana ko Jisu, ni sa i koya e na vakabulai ira na nona tamata mai na nodra i valavala ca.” 22Sa yaco na ka kece ga oqo me vakayacori sara kina na vosa ni Turaga, ka a vosataka na parofita: 23“Raica, e na bukete e dua na goneyalewa ka na vakasucuma e dua na gonetagane, ka ra na vakayacana me ko Imanueli,” a kena i balebale, “na Kalou sa tiko vata kei keda.” 24Ni sa yadra mai na moce ko Josefa, sa vakayacora sara me vaka na ka sa vakarota vua na agilosi ni Turaga; ka sa kauti Meri na watina; 25ia, e a sega ni veiyacovi kaya mada, ka yacova ni sa vakasucuma oti ko Meri na luvena tagane; a sa vakayacana ko Josefa me ko Jisu.


text: 1A sa tekivu me veivakatavulici ko Jisu e na baravi mai Kalili. Era lewe vuqa sara era soqoni vata yani vua ka sa la'ki vodoka kina ko koya e dua na waqa, ka la'ki dabe kina. Ia era a tu ga mai matasawa ko ira na lewe vuqa. 2Sa qai vakatavulici ira ko koya e na vuqa na ka e na vosa vakatautauvata; ia ni sa veivakatavulici tiko sa kaya vei ira ko koya, 3“Ni rogoca mada! E a la'ki kabukaburaki e dua na dauteitei. 4Ni sa kabukaburaki voli, e a qai lutu e so na sore ni kau e na tutu ni sala, ka ra lako mai na manumanu vuka ka kania. 5Era a lutu e so tale e na vanua veivatu, ka sega soti ni levu kina na qele, ka ra sa tubu cake sara vakatotolo, ni sega soti ni vavaku na kena qele. 6Ni sa cabe na siga era sa malai mai, ia ni sa sega na wakadra era sa raqosa sara. 7E a lutu e so tale e na maliwa ni veiwavakavotona, ka ra sa tubu cake na veiwavakavotona ka vakaruguti ira, ka ra mani sega kina ni vua. 8Ia a lutu e so tale e na qele vinaka, era a tubu cake me levu mai ka mani yaco me ra vua, ka sa vua i tolusagavulu e so, ka onosagavulu e so, ka mani drau sara e so.” 9Sa qai kaya tale ko Jisu, “O koya sa vakadaligana me rogoca, me rogoca sara.” 10Ia ni sa tiko taudua ga ko koya, era sa qai tarogi koya ko ira na tiko vata kaya kei iratou na lewe tinikarua me baleta na vosa vakatautauvata. 11Sa qai kaya ko koya vei ira, “Sa soli vei kemuni mo ni kila na ka vuni ni matanitu ni Kalou; ia, vei ira ga e taudaku, sa tukuni na ka kece ga e na vosa vakatautauvata, 12me, ʻRa raica tiko ka sega ni kunea, ra rogoca tiko ka lecava ga, de ra na saumaki mai ka na bokoci kina na nodra i valavala ca.ʼ” 13Sa qai kaya tale vei ira ko Jisu, “Ko ni sega ni kila na vosa vakatautauvata oqo? Ko ni na qai kila vakacava na vosa vakatautauvata tale e so? 14Sa kaburaka na vosa ni Kalou na dauteitei. 15E so na tamata era vaka na sore ni kau ka kaburaki e na tutu ni sala; ni ra sa rogoca oti, sa qai lako sara mai ko Setani ka kauta tani na vosa ka a kaburaki vei ira. 16E vaka kina na kena ka ra kaburaki e na vanua veivatu, ni ra sa rogoca na vosa era sa vakabauta sara e na reki; 17ia me vaka ni sega na wakadra e lomadra, era mani tu dei vakalailai ga. Ia, ni sa qai tubu na rarawa se na veivakacacani e na vuku ni vosa, era sa tarabe sara. 18E so tale ka kaburaki e na veiwavakavotona sa i ira ka ra rogoca na vosa, 19ia sa qai curu yani na lomaocaoca ni vuravura oqo, na domona na i yau, kei na veimataqali gagadre tale e vuqa, ka vakaruguta na vosa ka sega kina ni vua. 20Ia na kena ka ra kaburaki e na qele vinaka, sa i ira ka ra sa rogoca na vosa, ka vakabauta, ka ra la'ki vua sara; e tolusagavulu e so, ka onosagavulu e so, ka mani drau sara e so” 21Sa qai kaya tale vei ira ko Jisu, “E dau kau beka li na cina me la'ki cobori e na dua na dari, se e na ruku ni davodavo? E sega li ni dau la'ki biu ga ki na kena i tutu? 22Ni sega na ka e tabogo me na sega ni vakaraitaki mai, ka sega na ka vuni, me na sega ni vakavotui. 23Kevaka e dua sa vakadaligana me rogoca, me rogoca sara.” 24Sa qai kaya tale vei ira ko koya, “Ni qarauni kemuni e na ka ko ni rogoca; na i vakarau ga ko ni vakarautaka, e na vakarautaki tale vei kemuni, ka na vakaikuritaki tale ga. 25Ko koya sa tu vua na ka e na soli vakalevu tale vua, ia, ka koya e sega na ka e tu vua, e na kau tani mai vua na ka e sa bau toka vua.” 26Sa qai kaya tale ko Jisu, “Na matanitu ni Kalou sa vaka e dua na tamata e kaburaka na sore ni kau e na nona tiki ni qele. 27Sa la'ki moce e na bogi ka yadra ka veilakoyaki voli e na siga, ia e na gauna kece koya sa rovu ka tubu tiko ga kina na kau, ia na kena yaco tiko na ka oqo e sega ni kila ko koya. 28Ni sa vakavuna ga vakai koya na qele me tubu ka vua na kau: e na liu taumada na drauna, ka tarava na sena, qai muri na vuana. 29Ia ni sa matua mai na vuana, sa vakayagataka sara ko koya na kena i sele, ni sa gauna ni tatamusuki” 30Sa qai kaya tale ko Jisu, “Me da vakatautauvatataka mada kei na cava na matanitu ni Kalou, se na vosa vakatautauvata cava beka me vakamacalataki kina? 31Sa vaka e dua na sore ni musita, ni sa kaburaki e dela ni qele, sa ka lailai duadua vei ira na sore ni kau kece ga e vuravura; 32ia ni sa tubu cake ka yaco me ka levu duadua vei ira na kau lalai kece ga, a sa yaco me lelevu sara na tabana ka ra sa vakaitikotiko kina na manumanu vuka e na kena rurugu” 33Sa dau vosa vei ira ko koya e na vuqa na vosa vakatautauvata vaka oqo, me vaka na ka e rawa ni ra kila. 34Sa dau vosa ga vei ira ko koya e na vosa vakatautauvata, ia ni ratou sa tiko vakai iratou ga sa qai dau vakamacalataka vei iratou na nona tisaipeli na veika kece 35E na siga koya ni sa yakavi mai, sa qai kaya vei iratou na nona tisaipeli ko Jisu, “Tou lako mada ki tai kadua” 36E ratou sa qai laivi ira tu na lewe vuqa, ka ratou kauti koya sara e na waqa ga ka a tiko kina; a ra sa lako vata kei iratou e so tale na waqa. 37Sa qai tubu mai e dua na cagi ca levu sara ka sa seva na waqa na biau, ka sa tekivu kina me sinai mai na waqa e na wai. 38Ia e a tiko ko koya e na mua i muri, ka moce koto e na i lokoloko. E ratou sa qai vakayadrata ka kaya vua, “Na i Vakavuvuli, ko ni sega beka ni kauwaitaka ni datou sa voleka ni mate?” 39Sa qai tucake ko koya ka vunauca na cagi, ka kaya, “Ruru mai!” ka kaya ki na wasawasa, “Maravu mai!” A sa ruru sara na cagi, ka mai lutu yani e dua na maravu levu. 40Sa qai kaya vei iratou, “A cava dou sa rere kina? Sa sega na nomudou vakabauta?” 41Sa qai tuburi iratou e dua na rere levu, ka ratou sa veikayaka vakai iratou, “O cei beka na tamata oqo, ni sa bau talai rawarawa vua na cagi kei na wasawasa?”


text:
Fiji's Family Network
76 members
155 members
Started this discussion. Last reply by viliame nabobo Oct 23, 2013.
Started this discussion. Last reply by pOPEye Jul 29, 2013.
Started this discussion. Last reply by viliame nabobo May 13, 2013.
viliame nabobo has not received any gifts yet
Congratulation to the Fiji Bati for their victory against Ireland.Wananavu ra cauravou.Go Fiji go.
Posted on October 28, 2013 at 4:29pm
I was watching Discovery channel last night when the documentary on Mermaids came on the T.V.I am just amazed at how scientists can figure out the relationship between the mermaids, whales and dolphins. The theory they showed was that these 3 creatures were really close to each other. I wish it was real.
Posted on September 9, 2013 at 3:47pm
All the best to the fiji team in today's opening matches in the Hong Kong sevens.
Posted on March 21, 2013 at 11:52am
Vinaka vakalevu na wekaqu e na nomu dau veikawaitaki. E taro 'o Masasa ni 'ocei koi kemuni. Au tukuna 'oya na wekamu. Loloma.
Vinaka vakalevu Mata na nomu dau veikawaitaki.Au vakadewataka vei Manasa na nomu vakanuinui vinaka ka sa marau kina vakalevu. Loloma.
Vinaka vakalevu na wekaqu Nabobo.Rau na drua,dua e veivacu ka dua e qito Football e na University.Au tukuna vei rau ke vaka e sa levu na nodrau i lavo,me vakagolei ena kena tarai cake na Matanitu ni Kalou e na noda vanua mai Viti. Loloma.
Vinaka vakalevu na veiwekani tiko OB... totoka na mai sota tale tiko, sa dede nai lakolako mai Central Fijian... nuitaka ni toso vinaka tiko na bula kei na qaraviu ni itavi vaka cakacaka...
Sa levu tu yani na loloma kei na veinanumi tiko ena masu... me sobu tiko na veivakalougatataki ni Kalou ki na nomu bula kei na vuvale...
God bless...
...
Bula vinaka na wekaqu! Au via wasea ga e na kena gunuvi na Yaqona.Au se tubu cake mai e na 1950 ka via wasea na ka au raica.Gunu ga na turaga ka rabe na matanivanua.1956 na nodra lesu mai na noda sotia mai Maleya,e sa qai gunuvi vakawasoma.E dodonu me lewai vinaka na kena vakayagataki se gunuvi.Me matata vinaka vei keda ni 'o keda eda i bulibuli kecega ni Kalou. E da kalougata ni lako mai na lotu,se cilavi keda na rarama me da cakava kina e dua na ka.Ke da sa vuli se i talatala me da tuberi ira na wekada e na ka e dina. Loloma.
Vinaka Viliame, isa vosota au sa mai raica tale na comment o tukuna tiko...lol, Vinaka take care and GB!
Bula Vili...which comment?
cenx 2 u moi fren.... :)
isa vinaka valevu na veiciqomi!!!kalougata jiko na qaravi tavi...
Vinaka na add for friends in Matavuvale Mr Nabvobo. I am honored to be your friend. I am now a Permanent Resident of the USA and am now living in Oshkosh City in the State of Wisconsin. E dua keirau veiganeni e qase ni vuli tale tiko ga ina Marshall Islands o Ruci . Loloma yanji ka me toso vinaka tu ga na sasaga ena nona veivuke na Tamada mai lomalagi.


text:
Ai Tukutuku-vinaka sa vola ko Marika
From Wikipedia
- A vosa Vakatautauvata ni daukabukaburaki. Sa vakavulici ira na nona tamata ko Jisu me ra yaga. A vosa vakatautauvata ni sila sa tubu vuni, kei na sore ni musita. Sa kaya ko Jisu me ruru na cava, me maravu talega na wai.
- Sa vakasevi ira na tevoro ko Jisum a ra sa curuma na vuaka. Sa vakabula na yalewa sa turidrabalavu, kei na goneyalewa sa ciba.
- Era sa dauveivakawai Jisu na kai nona. Sa talai ira na nonai apositolo me ra vunau ka vakabulai ira sa tauvi-mate. Sa kaya ko Eroti sai Joni na dauveipapitaiso ko Jisu, a sa kaya eso sa dua na Parofita. A sa rere ko Eroti ni sa vakamatei Joni, era sa lesu tale mai nai apositolo. Sa vakani ira na lewe vuqa ko Jisu, a sa lako e dela ni wai a sa vakabulai ira sa tauvimate.
- Sa vunauci ira na tisaipeli i Jisu ko ira na Farisi ki Jisu. A veika era ca dina kina na tamata. Sa vakabula e dua na goneyalewa ko Jisu, sa vakabula e dua sa didivara, ka kaka.
- Sa vakani ira na lewe vuqa ko Jisu e na kakana laiqai. Sa bureitaka nai vakatakilakila vei ira na Farisi. Sa vakavulici ira na nona tisaipeli me ra qarauni ira mai na nodrai vakavuvuli ca na Farisi kei nai tokani i Eroti. Sa vakabula e dua sa mataboko; Sa tukuni koya. A sa vakatakila nai balebale ni muri koya.
- Sa matalia na yago i Jisu, a sa tukuni Joni vei ira na nona tisaipeli. Sa vakabula e dua tamata ka curumi koya e dua na tevoro. Sa qai tukuna na nona mate, kei na nona tu cake tale, a sa vakavulici ira na nona tisaipeli me ra yalomalumalumu, ka me ra lomani ira kecega era sa lotu.
- Sa vakavulici ira na Farisi ko Jisu me kakua ni biuta na watidra ko ira na tagane. Sa vosavakalougatataki ira na gone lalai. Sa tarogi Jisu e dua na tamata vutuniyau e na ka me bula kina. Sa dredre ni bula ko ira na vutuniyau; ia ena nodra sa muri Jisu nai yau dina. Sa tukuna ko Jisu na nona mate. Sa vakavulici ira na nona tisaipeli me ra yalomalumalumu, sa vakabulai Patimeo.